Аэропортлар ёпилади, автотранспортнинг ҳаракати чекланади | NORMA.UZ\n2020 йил 30 март соат 00:01 дан 20 апрель 00:01 га қадар Ўзбекистондаги мавжуд барча аэропортлар ёпилади ва авиақатновлар бутунлай тўхтатилади.\n2020 йил 30 март соат 00:01 дан 20 апрель 00:01 га қадар Тошкент ва Нукус шаҳарларида, шунингдек вилоятлар марказларида транспорт воситалари ҳаракатланишига фақат ДХМ томонидан берилган махсус рухсатнома (стикер)лар асосида рухсат берилади.\nМазкур рухсатномалар қуйидаги автотранспорт воситаларига тақдим этилади:\nҚуйидаги автотранспорт воситаларига махсус рухсатнома талаб этилмайди:\n• дипломатик хизмати ходимлари ҳамда ТИВнинг таклифларига мувофиқ ташриф буюрган халқаро ташкилотлар делегациялари аъзоларининг тегишли автотранспорт воситаларига;\n• аҳоли ва ташкилотларга коммунал хизмат кўрсатувчи ташкилотларга (газ, электр энергияси, иссиқлик таъминоти, совуқ сув, сув оқава ва бошқа ташкилотлар) тегишли автотранспорт воситаларига;\n• алоқа хизматларини кўрсатувчи ташкилотларга тегишли автотранспорт воситалари ҳамда “Ўзбекистон почтаси” АЖнинг почта жўнатмаларига;\n• тижорат банкларига тегишли хизмат автотранспорт воситаларига;\n• тиббий ва эпидемиологик хизматлар кўрсатувчи корхоналарнинг автотранспорт воситаларига;\n• ҳуқуқни муҳофаза қилувчи органлар ва махсус ҳамда қутқарув корхоналарининг автотранспорт воситаларига;\n• N1, N2 ва N3 тоифага кирувчи автотранспорт воситаларига ҳамда қишлоқ хўжалиги маҳсулотларини олиб келаётган М1 (бир нафар йўловчи билан) тоифадаги автотранспорт воситаларига;\n• вилоят, шаҳар ва туман ҳокимлари ва уларнинг ўринбосарларининг автотранспорт воситаларига;\n• йўловчи ташиш фаолияти билан шуғулланиш лицензиясига эга бўлган йўналишсиз таксиларга (ўзларининг рўйхатдан ўтган маъмурий ҳудуди доирасида) йўловчиларсиз, етказиб бериш хизмати (курьер, етказиб бериш)ларига;\n• етказиб бериш хизмати (кейтеринг) ташкилотларининг, шунингдек, йўловчи ташиш хизматини кўрсатувчи ташкилотларнинг етказиб бериш хизматини кўрсатаётган автотранспорт воситаларига;\n• кечиктириб бўлмайдиган тез тиббий ёрдам кўрсатиш (ҳомиладорлик, тан жароҳати, инсон ҳаётига хавф туғдираётган бошқа ҳолатлар) билан боғлиқ ҳолларда тиббиёт муассасасига бораётган ва ундан қайтаётган шахсий автотранспорт воситаларига;\n• дафн маросимларида хизмат кўрсатувчи махсус автотранспорт воситаларига;\n• ЙПХ автомобиллари ёрдамида кузатилаётган автотранспорт воситалари.\nМахсус рухсатномаларни бериш (тегишли ҳужжатларни илова қилган ҳолда) тегишли ДХМда 29 март куни соат 9:00 да бошланади.\nБошқа автотранспорт воситаларининг ҳаракатига Адлия вазирлиги томонидан берилган махсус рухсатнома асосида рухсат берилади.\nАвтомобилдан шахсий мақсадларда фойдаланиш қатъий тақиқланади.\nАвтомобилда юриш ҳуқуқи учун махсус рухсатнома (стикер) олиш учун аризани элекирон шаклда my.gov.uz портали орқали топшириш мумкин. Бунда қуйидаги ҳужжатларни топшириш лозим:\nавтомототранспортнинг техник паспорти;\nТошкент вилоятининг Юқори Чирчиқ ва Зангиота туманларида, Тошкент шаҳрининг Олмазор, Чилонзор ва Яшнобод туманларида барпо этилаётган шифохона ва хиёбонлар қурилишига жалб этилган юридик шахслар ва якка тартибдаги тадбиркорларга тегишли автотранспорт воситалари учун – тегишли туман ҳокимлигидан хат.\nтадбиркорлик субъекти давлат рўйхатидан ўтказилганлиги тўғрисида гувоҳнома;\nлицензияланадиган фаолият турлари бўйича лицензия;\nрухсат берувчи ҳужжат;\nмеҳнат дафтарчаси ва ходимни лавозимга тайинлаш тўғрисидаги буйруқ.\nИИВда шахсий автомобилни бошқаришга тақиқни бузганлик учун жавобгарлик ҳақида хабар беришди. Ҳуқуқбузарлар МЖТКнинг 54-моддасига мувофиқ жавобгарликка тортилади (БҲМнинг 5 бараваригача миқдорда жарима).


Хоразмда коронавирусдан соғайганлар сони жами 94 нафарга етди | Qalampir.uz\nХоразмда коронавирусдан соғайганлар сони жами 94 нафарга етди\nЖамият\t27 Апрель 16:26 4868\nХоразм вилоятида 33 нафар бемор коронавирусдан буткул соғайди. Бу ҳақда бугун, 27 апрель куни Соғлиқни сақлаш вазирлиги хабар берди.\n“Шу соатларда Хоразм вилояти юқумли касалликлар шифохонасида 33 нафар коронавирус инфекциясига чалинган беморлар бутунлай соғайиб, вилоят соғлиқни сақлаш бошқармаси масъуллари иштирокида реабилитацияга кузатилди“ дейилади хабарда.\nТаъкидланишича, соғайганларнинг 30 нафари жорий йил 22 март куни Россиядан чартер рейс билан келишган ва карантинга олинган. Коронавирус инфекцияси тасдиқлангач, вилоят юқумли касалликлар шифохонасига жойлаштирилган. Қолган 3 нафари эса коронавирус инфекциясига чалинган беморлар билан мулоқот орқали касалликни юқтириб олган.\nМаълумот берилишича, улардан 29 нафари эркак, 4 нафари аёллардир. Ҳудудлар кесимида оладиган бўлсак, Хоразм, Наманган ва Фарғона вилоятларидан 5 нафардан, Бухоро ва Андижон вилоятларидан 4 нафардан, Жиззах ва Қашқадарё вилоятларидан 3 нафардан, Навоий, Тошкент, Самарқанд вилоятлари ва Тошкент шаҳридан 1 нафардан. Улар орасида энг ёши каттаси 61 ёшда бўлса, энг ёши кичиги 20 ёшда.\nХоразм вилоятидан айни пайтга қадар 61 нафар бемор буткул соғайган бўлса, эндиликда улар 94 нафарга етди. Шунингдек, мамлакат бўйлаб коронавирус инфекциясидан буткул соғайганлар 859 нафарни ташкил қилмоқда.\nЭслатиб ўтамиз, Ўзбекистонда коронавирусни юқтириб олиш билан боғлиқ илк ҳолат жорий йилнинг 15 март куни қайд этилган эди. Бугунгача коронавирус инфекцияси юқтирганлар 1887 нафарни ташкил қилмоқда. Беморларнинг беморларнинг 8 нафари вафот этган.\n26 Май 14:40 47060\n27 Май 20:39 33940\n26 Май 09:01 32040\n28 Май 21:12 30768\n28 Май 08:06 24950


Тошкентда ”Тасвирий ва амалий санъат” фестивали бошланди - Халқ сўзи\nТошкентда ”Тасвирий ва амалий санъат” фестивали бошланди\n15:57 22 Апрель 2019 Маданият\nФото: Динара Чиркова, «Халқ сўзи»\nЎзбекистон Бадиий Академиясида бир неча йиллардан буён халқаро миқёсда нишонланиб келинаётган ”Тасвирий ва амалий санъат фестивали”нинг очилиш маросими бўлиб ўтди. Тадбирда Эрон, Кувайт, Озарбайжон, Қозоғистон, Латвия ва бошқа давлатларнинг Ўзбекистондаги дипломатик ваколатхоналари вакиллари, таниқли рассомлар, ҳайкалтарошлар, фотографлар, ОАВ ходимлари ва ёшлар иштирок этди.\nТадбирда бу йилги кўргазмаларнинг ўзига хослиги сифатида ўқув муассасалари алоҳида кафедра ва факультетларнинг санъат асарлари ва ижодий изланишларини намойиш қилиш имкониятини бериши эътироф этилди.\nФестивал 27 апрелгача давом этади. Кўргазмалар Фотосуратлар уйи, Тасвирий санъат галереяси, Икуо Хирояма Халқаро маданият карвон-саройида ва Камолиддин Беҳзод номидаги Шарқ миниатюра санъати музейида бўлиб ўтади.\nТаъкидлаш жоизки, бадиий кўргазмалар дирекциясининг Марказий кўргазмалар зали ва Икуо Хирояма Халқаро маданият карвон-саройининг боғ ҳудудида беш кун давомида - дизайн, графика ва амалий-санъат бўйича маҳорат дарслари бўлиб ўтади.


Форекс Мақолалар | Программное обеспечение Форекс\nФорекс дастурий таъминоти\nХалқаро Форекс валюта бозорида ишлаш учун трейдер томонидан бугунги кунда жуда катта танлов мавжуд бўган илғор дастурий таъминот фойдаланишни назарда тутади. Трейдердан талаб этиладиган барча нарса - бу Форекснинг барча янги дастурларини кузатиб бориш, у ёки бу дастурий таъминотнинг афзалликларини таҳлил қилиш. Форекс дастурий таъминоти брокердан бошланади ва Маслаҳатчилар сифатида кўпроқ маълум бўлган автоматик дастурий таъминот билан тугайди. Брокерларнинг кўпчилиги уларни бепул ёки унча катта бўлмаган пулга тақдим этишади.\nФорекс дастурий таъминоти трейдер қўлида савдо қилишнинг кучли воситаси ҳисобланади. Дастурий таъминотдан фойдаланмасдан валюта бозорида ишлаш ва битимларни амалга ошириш мумкин эмас. Дастурий таъминот қанчалик самарадор бўлса, трейдернинг савдоси шунчалик муваффақиятли ва даромадли бўлади.\nБугунги кунда кўпчилик брокерлар ва дилинг марказлари дастурий таъминотнинг хусусий ишланмаларини тақдим этишмоқда.\nБугунги кунда трейдернинг савдо олиб бориши барча шахсий мезонларига жавоб берувчи тўла тушунарли ва интуитив равишда маъқул интерфейсга эга бўлган, трейдинг учун тўғри келадиган дестурий таъминотни танлаб олиш жуда мураккаб. Дастурий таъминотнинг бир неча тури мавжуд.\n1. Форекс графикларидан фойдаланувчи дастурий таъминот. Шу савдо платформаси билан трейдер ҳақиқий ҳисоб-варақларида ҳақиқий пуллар билан савдо қилиш имкониятига эга. Мазкур дастурий таъминот котировка хоссасига эга бўлиб, у тегишли савдо учун нархнинг жорий кўрсаткичларини аниқлаш учун қўлланилади. Мазкур дастурий таъминотдан фойдаланиш трейдерга савдонинг боришини кузатишга имкон беради.\n2. Автоматик дастурий таъминот. Дастурий таъминотнинг мазкур тури трейдер ўрнига савдони ташкил этиш учун мўлжалланган. Мазкур дастурий таъминотнинг ишлаш принципи шундан иборатки, бунда савдо қилишнинг бутун жараёни автоматик режимда фақат трейдернинг бир оз аралашувида амалга оширилади.\n3. Дастурий таъминот – савдо сигналлари тизими. Савдо сигналлари тизимлари одатда брокерлик компанияларига алоқаси бўлмаган одамлар томонидан тузилади. Мазкур дастурий таъминот савдони олиб боришнинг мезонларига ва талабларига максимал даражада жавоб берувчи Форекс индикаторларини трейдер мустақил танлаб олишини назарда тутади.Савдо сигналлари трейдернинг бозорда тренд вазиятини анча аниқроқ тасаввур қилиши ва бозорга қачон кириш ва қачон чиқиш кераклигини билиши учун фойдаланилади.\nТрейдер учун жуда ҳам муҳим у ёки бу дастурий таъминот эга бўлган асосий хусусиятларни аниқлаш ҳисобланади. Шунингдек дастурий таъминотга эга бўлиши керак бўлган энг муҳим жиҳатлардан бири ҳужумлардан ҳимояланиш ҳисобланади. Дастурий таъминот дастурий қўллаб-қувватлашга эга бўлиши ва маълум вақт ўтгандан сўнг янгиланиб туриши керак. Бундан ташқари, дастурий таъминот маълумотларидан нусха олиш, нусхаларни яратиш ва сақлаш функциясига эга бўлиши жуда муҳимдир. Тўғри танлаб олинган дастурий таъминот трейдерга ўз савдо вақтини тўғри режалаштиришга ва Форекс валюта бозорида савдо қилишдан максимум фойда олишга имкон беради. Дастурий таъминотдан фойдаланиш трейдернинг Форекс бозоридаги ишини анча енгиллаштиради. Аммо у ёки бу дастурий таъминотни аниқлаштириб олиш учун аввал уни тестдан ўтказиш лозим, фақат шундан кейингина ундан халқаро Форекс валюта бозоридаги доимий савдода фойдаланиш мумкин.


Кесар кесиш нега кўпайган? Қачон бунга кўрсатма берилади? - Darakchi\nКесар кесиш нега кўпайган? Қачон бунга кўрсатма берилади?\nСАЛОМАТЛИК 25.10.2019, 14:59\nТеглар: кесар кесиш, туғуруқ\n“Келиним 7 ойлик ҳомиладор. Унга “кесарево” қилиш керак, дейишибди... Нега ҳозир жарроҳлик усулида туғдириш кўпайиб кетяпти? Бу амалиёт қандай ҳолларда тавсия этилади?”\nУшбу мазмундаги саволлар билан таҳририятга кўп мурожаатлар келаётгани боис гинеколог Жамила АЛИЕВАдан бу саволларга жавоб олдик:\n–Дарҳақиқат, бугунги кунда «Кесарево» – “кесарча кесиш” жарроҳлиги болани она қорнидан операция воситасида туғдириб олишга мурожаат этиш ҳоллари кўп учрамоқда. Чет элда олиб борилган тадқиқотларда маълум бўлишича туғуруқнинг бундай ечимида аёл организмига хавф эҳтимоли табиий туғуруққа қараганда 10-12 марта кўп бўлиши мумкин. Бу амалиёт аёлда туғуруқни табиий амалга оширишга қарши кўрсатма бўлганда тавсия қилинади.\nҚачон режали “кесарча кесиш” тайинланади?\nАйтиш ўринлики, “кесарча кесиш” унча мураккаб амалиёт бўлмагани билан барибир жарроҳлик аралашуви ҳисобланади.Шунинг учун фақатгина аёлда табиий туғуруқ имкони бўлмаган қуйидаги ҳолатларда тайинланади:\nКўз тубидаги кучли ўзгаришлар, узоқни кўрмасликнинг юқори даражаси;\nҚандли диабет ва резус омилнинг оғир ҳолати;\nҲомила катталиги ва тос торлиги;\nГенитал герпеснинг ўткир тури, болага вирус юқиши хавфи;\nКеч токсикознинг оғир тури;\nБачадон ва қин ривожланишидаги нуқсонларда;\nИкки ва ундан ортиқ марта “кесарево” усулида туққанлик;\nҲомиланинг нотўғри ётиши (кўндаланг) ёки йўлдошнинг пастжойлашуви;\nТуғуруқ муддати ўтиб кетганда.\nТезкор амалиётга кўрсатма берилса...\nБаъзан туғуруқ жараёнида аёл болани табиий равишда туға олмаса, тўлғоқ тўхтаб қолса ёки кучана олмаса, кўп қон йўқотиш ва болага кислород етмаслик хавфи бўлса ва бунда қилинган дори ва уколлар ёрдам бермаса “тезкор” (экстренное) жарроҳлик амалга оширилади.\nҲомиладор аёл хоҳишига кўра...\nҲозирда айрим аёллар “кесарча кесиш” билан болани туғдиришларини ўзлари илтимос қилишмоқда.Улар тўлғоқ оғриқларидан, оралиқ, қин йиртилиши ва чўзилишидан чўчиб шундай қилмоқчи бўлишади.\nБутунжаҳон соғлиқни сақлаш ташкилоти (ВОЗ) бу қарорни маъқулламайди. Чунки аёллар бир мауаммодан қўрқиб, бошқа жиддийроқ муаммога йўлиқиши мумкин. “Кесарево”дан кейин болада учрайдиган неврологик бузилишлар, жарроҳликдан кейинги асоратлар, кейинги табиий туғуруқларнинг хавфли бўлиши кабилар шулар жумласидан.\nБундан ташқари кесар кесиш ёрдамида дунёга келган чақалоқлар ташқи муҳит шароитларига қийинчилик билан мослашади. Негаки улар туғилишига кўмак берилган ва уларда курашувчанлик қобилияти яхши шаклланмаган. Шунинг учун шифокорларнинг хулосаларига кўра, бу амалиёт фақат табиий туғуруқнинг иложи бўлмаган ҳолларда тайинланади.\nАксарият мутахассисларнинг таъкидлашларича, ҳозирда кесарча кесиш амалиётида туғишнинг кўпайишига аёллардаги камҳаракатлик (ҳомила вазни ортиши ва тескари жойлишиши ҳам шу сабабли) кўп овқат истеъмол қилиш, ўз саломатлигига вақтида эътибор қилмаслик ҳолатлари сабаб бўлмоқда.


Россия Хитой газ танқислигига дуч келишидан огоҳлантирди\n07:22 / 02.11.2017\nАйни вақтда Россия бош вазири Дмитрий Медведев билан Хитойда бўлаётган "Газпром" компанияси раҳбари Алексей Миллер Хитой томонини газ танқислиги юзага келиши мумкинлигидан огоҳлантирди.\nМиллернинг айтишича, Хитойда газ истеъмол қилиниши ҳажми кескин кўпайгани сабабли у газ танқислигига дуч келиши мумкин. "Хитойда январь-сентябрь ойлари мовий ёнилғи истеъмоли 18 фоизга, яъни 168 млрд куб метргача ошганини кўрмоқдамиз. 26 млрд куб метр газ кўпроқ истеъмол қилинган", деб айтган Миллер.\nМиллер шунингдек Хитой томондан газ импорт қилиниши ҳам ошганини таъкидлаб ўтди: дастлабки 9 ой ичида газ импорти 22 фоиз, яъни 67 млрд куб метргача ошган, олиб кирилган газнинг 55 фоизи суюлтирилган газга тўғри келади. "Бунинг сабаби аён – Хитойда газ қазиб олиш ҳажми секин ўсмоқда, Марказий Осиёдан қувурлар орқали етказиб бериладиган газ жорий талабга мос эмас. Жорий иситиш мавсумида Хитой яна газ етишмовчилигига дуч келади", деб огоҳлантирган Миллер.\nМиллар Пекин бу борада Хитойнинг газга эҳтиёжларини қондиришда ёрдам беришга тайёр бўлган Россияга ишониши мумкинлигини айтган.\nРоссия ва Хитой 2014 йилда "Сибир кучи" номли газ қувурини қуриш ҳақида келишиб олган ва йилига 38 млрд куб метр газ етказиб беришга шартномани имзолаган. Шартнома 30 йилга тузилган, унинг қиймати 400 млрд долларга баҳоланган. Бу қувур орқали Хитойга газ етказиб берилиши 2018 йилдан бошланиши кутилмоқда.\nРоссия Хитой газ


Афғонистонни тарк этаётган АҚШ қўшинлари Покистон “эшигини қоқди”. Исломобод нима дейди? | Qalampir.uz\nОлам\t08 Июнь 19:56 9111\nПокистон Афғонистондан ҳарбий контингентини олиб чиқиб кетаётган Америка Қўшма Штатларига ўз базаларини беришдан бош тортди. Бу ҳақда Покистон Ташқи ишлар вазири Шоҳ Маҳмуд Қурайши бугун, 8 июнь куни маълум қилди.\n“Уларни (америкаликлар назарда тутилган — таҳр.) базалар билан таъминлаш ҳақида гап ҳам бўлиши мумкин эмас. Биз ўз манфаатларимизни ҳисобга олишимиз керак”, деган вазир расмий Вашингтонга база бериш бўйича ўтказилган музокаралар вақтида.\nЖанубий Осиёда етакчи ролни ўйнашга интилаётган Покистон, аллақачон, АҚШнинг бу минтақадаги ишончли иттифоқчиси бўлишдан воз кечган. Бунга жавобан 2018 йилда ўша даврдаги АҚШ Президенти Дональд Трамп Покистон учун ажратиладиган молиявий кўмакни тўхтатган. Трамп ўз қарорини Покистоннинг ҳаракатсизлиги ва Америкага фойдаси тегмаётгани билан изоҳлаганди.\nПокистон бугунги кунда АҚШга қарама-қарши бўлган Хитой ва Россия ҳамда Туркия билан анча яқин. Бундан ташқари расмий Исломободнинг Афғонистон борасида ўз режалари бор ва у “Толибон” билан ўзининг мустақил сиёсатини юритмоқда. “Толибон” ҳаракатининг эса Афғонистондаги таъсири ортиб бормоқда. Ҳаракат мамлакатнинг тахминан 40 фоизга яқин ҳудудини ўз назоратига олган. Бундан ташқари, толиблар сўнгги уч куч ичида Афғонистоннинг 4 та туманини ҳам эгаллади.\n06 Декабрь 13:01 79184\n06 Декабрь 19:56 53620\n05 Декабрь 18:58 33548\n06 Декабрь 09:20 31120\n05 Декабрь 17:59 30202


ИИБ ходимлари журналистларга экскурсия ташкил этди\n16 Янв 2019 3255\nЮнусобод тумани 7-чи ички ишлар бўлинмасида Тошкент шаҳар ИИББнинг 2018 йилдаги фаолиятига бағишланган бирифинг бўлиб ўтди. Эслатиб ўтамиз, Президентимиз Шавкат Мирзиёев 10 январь куни ушбу бўлинмада бўлди ва жамоат хавфсизлигини таъминлаш учун бош бошқармага тўртта вертолёт ажратиб, унинг моддий-техник базасини мустаҳкамлаш борасида топшириқлар берди.\nМаҳкама ходимлари журналистлар учун экскурсия ташкил этдилар, уларни мутахассислар фаолияти, замонавий ускуналар билан жиҳозланган кабинетлар билан таништирдилар. Кўпгина детектив жанридаги фильмларда намойиш этиладиган деворининг бир томонига кўзгу ўрнатилган сўроқ қилиш хонасини эсласангиз керак? Кўзгу ортидан эса одатда терговчилар, холис гувоҳлар ёки жиноят қурборлари ўрин олишади. Бу ерда ҳам микрофон, камера ва бошқа девайслар ўрнатилган шундай «махфий хона» мавжуд экан.\nЖурналистларга «Тергов портфели» анжомларини намойиш этишди: унда турли қўлчироқлар, лупа, махсус смартфон, учбурчак ёруғликқайтаргич, дори қути ва бошқа кўплаб буюмлар бор экан.\nҚўшни хона – болалар хонаси. Бу ерда ИИБга турли сабаблар билан тушиб қолган болакайлар вақтини ўтказишади. Зарурат туғилса, улар билан психолог суҳбатлашади. Энг қизиғи, бу мутахассиснинг ҳарбий ёки тиббий эпикировкадаги мундири йўқ. Бу болакайларнинг ходим билан сўзлашганда стрессни ҳис қилмаслиги учун зарур.\nАйтиш жоизки, Тошкентда яшовчи истаган киши ички ишлар бўлинмасига мурожаат қилиши мумкин. Бўлинмалар жами 73 та, ҳар бир туманга тўрттадан саккизтагача тўғри келади. Уларда ёрдам беришга ва хавфсизликни таъминлашга ҳамиша шай терговчи, психологлар жамоаси фаолият олиб боради. Ҳатто, аёлларга ёрдам беришга ихтисослашган мутахассис ҳам бор. Айримлари қўрққанидан органларга мурожаат қилмайди, масалан, баъзилари узоқ йиллар мобайнида зулмкор муносабатга чидашади ва бундай ҳолатлар кўп. Мутахассисларнинг айтишича, бундай ҳолларда «102»га қўрғироқ қилиш мумкин. Улар эса ҳодиса ҳақида ИИБга хабар етказади, кейин ходимлар томонидан зудликда чора кўрилади.\nЖурналистларнинг Ички ишлар вазири ўринбосари, Тошкент шаҳри ИИББ бошлиғи генерал-майор Рустам Жўраев билан учрашувида у йил якунлари ҳақида маълумот берди. Шундай қилиб, 2018 йилда жиноятлар сони 49 фоизга камайган, жиноят-қидирув йўналиши кўрсаткичи ҳам шундай, қотилликлар сони 11,6 фоизга, ўлим билан тугаган ЙТҲ 34 фоизга камайган. Тўққизта маҳаллада бирортаям жиноят содир этилмагани алоҳида таъкидланди.\nАйниқса, «Хавфсиз пойтахт» концепциясига алоҳида эътибор қаратилган. Унга ички ишлар органлари ходимлари, Миллий гвардия ва «Фидокор ёшлар» гуруҳининг кеча-кундуз, уч сменада патрулни амалга ошириши киради.\nЖурналистлар турли мавзулардаги саволларини ўртага ташлади. Улар орасида аҳоли кўчаларда ва майдонларда қарийб эрталабгача юриб кутиб олган янги йил байрами ҳақидагиси ҳам бўлди. Хўш, бу шаҳардаги умумий ҳолатга таъсир кўрсатдими?\nСаволга «йўқ», деган жавоб қайтарилди. Ҳаммаси, арчалар ўрнатилган майдонга кириш ва чиқишнинг бари пухта ўйлаб чиқилган, ташкиллаштирилган. Байрамда ҳамма нарсага улгуриш учун югураётган болакайларнинг ота-онаси кўзига кўринмай қолишлари ташвиш келтиргани ҳам бор гап. «Лекин ходимларимиз уларни жуда тез топиб беришди», дейди генерал-майор.\nЖурналистлар тиланчилар борасидаги фаолият критерийлари, яқиндаги ўзгаришлар сабаб уларга нисбатан муносабат қандай бўлиши ҳақида сўрашди.\n- Аввало, ҳаракатлар «профессионал»ларга йўналтирилади. Ҳар бир одамга ёрдам бериш мақсадида фалокатга йўлиққанлар билан алоҳида иш олиб борамиз. Масалан, уларнинг айримларини ишга жойлаш мумкин. 2018 йилда яшаш жойига эга бўлмаган шахсларни реабилитация қилиш марказида 3032 фуқарога ёрдам берилди. Уларнинг 321 тасига биометрик паспорт берилиб, 176 таси ишга жойлаштирилди.\n23 Июн 2020 1840\n24 Июн 2020 1787\n27 Июн 2020 1525\n19 Июн 2020 1392\n3 Июл 2020 1327\n27 Июн 2020 1259\n18 Июн 2020 1218\n27 Июн 2020 1034\n16 Июн 2020 997\n2 Июл 2020 990\n17 Июн 2020 857\n27 Июн 2020 857\n18 Июн 2020 824\n3 Июл 2020 813\n14 Июн 2020 703


Шота Арвеладзе “Локомотив”даги ҳамюрти Кахи Махарадзени “Пахтакор”га қайтармоқчи\n7 июль, 2017, 16:11\nТошкентнинг “Локомотив” клуби ярим ҳимоячиси Кахи Махарадзе фаолиятини бошқа жамоада давом эттириши мумкин.\n“Пахтакор” клуби янги бош мураббийи ўзи истагандек таркиб жамлашда давом этмоқда. SPORTS.uz интернет ахборот порталига маълум бўлишича, грузиялик мутахассис ярим ҳимояни мустахкамлаш учун “Локомотив”даги ҳамюрти Кахи Махарадзени “Пахтакор”га чорламоқда.\n"Пахтакор" 11 июль куни бразиялик ва исроиллик футболчиларни таништиради\nЭслатиб ўтамиз, 2011-2015 йилларда “шерлар” шарафини ҳимоя қилган ва 2016 йилги мавсумдан бошлаб “темирйўлчилар” таркибида тўп тепиб келмоқда. Махарадзе ушбу вақт мобайнида “Локомотив” сафида 120 ўйинда майдонга тушган ва рақиблари дарвозасини 26 бор ишғол қилишга эришди.\n“Пахтакор”нинг бразилиялик ва исроиллик футболчилари ҳақида қисқача маълумот


19 октябр 2021, Тошкент вақти: 23:08\nДипломат Кай Эйде фикрича, ёрдам бериш учун Афғонистонга борган хорижликлар маҳаллий урф-одатлар ва анъаналарни инобатга олиши кераклигини алоҳида таъкидлади.\nКай Эйдега кўра, узоқ йиллардан бери мавжуд бўлган муаммолар ҳозиргача ҳал қилинмагани маҳаллий аҳолида хорижликларга нисбатан норозилик уйғотган. Эйде Афғонистондаги хавфсизлик муаммосини фақат қўшинлар сонини кўпайтириш орқали ҳал қилиб бўлмаслигини, қайта тиклаш ишларига афғонистонликларни кўпроқ жалб этиш ва толиблар ҳукмронлигига барҳам бериш кераклигини қайд этди.\nКай Эйде БМТ аъзоларини афғонистонликлар ташкилотлар тузиб, улар орқали мамлакатни ўзлари бошқара олишида уларга ёрдам беришни хоҳлаган мутахассислар сонини кўпайтиришга чақирди. Ўз сўзига қўшимча қилиб у, фуқаро ёки ҳарбий бўлишдан қатъий назар, ёрдам бериш учун Афғонистонга борган хорижликлар маҳаллий урф-одатлар ва анъаналарни инобатга олиши кераклигини алоҳида таъкидлади.\n- Афғонистонликлар баъзан ўз юртларига эгаси йўқ, суверен бўлмаган мамлакат сифатида муомала қилинаётганини ҳис қилмоқда. Бу Афғонистон ҳукумати ва халқаро ҳамжамият ўртасида кераксиз ва хавфли бўлган кескинликка сабаб бўлмоқда, деди Эйде.\nҲозирда Афғонистондаги асосий муаммо 2001 йил 11 сентябр воқеаларидан кейин АҚШ кучлари ҳокимиятдан ағдарган Толибон етакчилигидаги исёнчилик ҳаракати бўлиб қолмоқда. Сўнгги йилларда Толибон ҳаракати анча кучайди. Кай Эйде бу ҳолатни Афғонистоннинг нисбатан тинч ҳудудларида ўрнашган хориж қўшинлари аҳолига ёрдам бера олмагани билан изоҳлади.\n- Ню Йоркка жўнаб кетишдан олдин мен қатор таниқли афғонистонликлардан сўнгги йилларда исёнлар кучайиб кетгани сабабини сўрадим. Бу саволга жавоб оддий бўлмади. Аммо ҳамма жавобда бир нарса, яъни вазият барқарор бўлган вилоятларни ривожлантириш учун ресурслар ажратишга эътибор берилмагани тилга олинди. Мана шу эътиборсизлик ҳозир бизга қимматга тушяпти, деди норвегиялик дипломат.\nЭйде халқаро ҳамжамиятни Афғонистоннинг ҳарбий куч талаб қилмайдиган минтақаларида ўз фаолиятини кенгайтиришга чақирди. У Афғонистонга сафар қилаётган мутахассисларга йўллар ва инфратузилмаларни қуришда, қишлоқ хўжалиги ва маориф соҳаларини яхшилашда ёрдам беришни тавсия қилди.\nИстеъфога чиқаётган норвегиялик дипломат Афғонистондаги “салбий ҳолат”ни ижобий томонга ўзгартиришнинг ягона йўли фуқаролик лойиҳалари ва ҳарбий ёндошув ўртасида мувозанатни сақлаш эканини айтди. Эйде агар бундай ёндошув бўлмаса, Афғонистонда “бошқариб бўлмайдиган” вазият юзага келиши мумкинлиги ҳақида огоҳлантирди.\nАфғонистоннинг БМТдаги элчиси Зоҳир Танин ҳам БМТ Хавфсизлик кенгашига ўз таклифларини берди.\n- Биз ушбу Кенгашдан 1267-рақамли Резолюциядаги рўйхатни қайта кўриб чиқишни сўраймиз. Зўравонликдан воз кечиб, тинчлик жараёнида иштирок этишни хоҳлаган Толибон гуруҳлари Афғонистон ҳукумати таклифига мувофиқ санкциялар рўйхатидан чиқарилишига рухсат берилишини сўраймиз, деди элчи Танин.\nБМТ ҳужжатидаги рўйхатга киритилган шахсларнинг банк ҳисоблари музлатилган ва аксар давлатларда уларга виза бериш таъқиқланган.\nКай Эйде исёнчиларни тинчлик жараёнига жалб этиш вазиятни ўнглашда ёрдам бериши мумкинлигини аммо қатъий шартлар жорий қилиш керак бўлиши ҳақида огоҳлантирди.\n“Ўтмиш билан алоқани узишни хоҳлаган собиқ толиблар келажакда Афғонистон эркин ва демократик давлат бўлишга бел боғлаганларини исботлаши шарт”, - деди БМТнинг Афғонистондаги махсус вакили лавозимини тарк этаётган Кай Эйде.


Франция Яқин Шарқдаги иттифоқчилари билан бирдам эканини билдирди\nФранция мудофаа вазири Флоренс Парли\nФранция мудофаа вазири Флоренс Парли 23 ноябрда Баҳрайнда хавфсизлик масалаларига бағишлаб ўтказилган “Манаманинг IISS мулоқоти” форумида Эрон билан боғлиқлиги гумон қилинаётган бир неча халқаро ҳодисаларга қарамай, Париж Теҳрон билан мулоқотни давом эттиришини билдирди. У АҚШнинг Яқин Шарқдаги можаролардан ўзини тортаётгани билан боғлиқ хавотирларга шама қилиб, минтақа “АҚШнинг келиш-кетишига кўникиб қолган”, деб айтди.\nВазир дунёнинг етакчи давлатлари билан Эрон ўртасида унинг ядро дастури бўйича 2015 йилда эришилган битимдан АҚШнинг чиқиб кетиши ва ортидан Вашингтон Эронга нисбатан санкцияларни ва босимни икки баробар оширгани билан боғлиқ тангликка эътиборни қаратди.\nУ кўпчилик Эронни айблаётган нохуш ҳодисаларга тегишли жавоб берилдими, деган саволни ўртага ташлади. Бундай ҳодисаларга дрон уриб туширилганини, улкан нефтни қайта ишлаш объектларига бомба ҳужуми қилингани, Ҳурмуз бўғозидан сузиб ўтаётган 4 та кема шикастланганини мисол қилиб келтирди.\nУшбу нохуш воқеалардан сўнг АҚШ президенти Доналд Трамп сўнгги дақиқада Эронга зарба бериш фикридан қайтган эди.\nПарлининг фикрича, Франция Европадаги иттифоқчилари билан бирга Эрон билан эришилган битимни сақлаб қолишга ва Теҳрон билан мулоқотни давом эттиришга ҳаракат қилиб келмоқда.\nЭрон расмийлари санкциялар бекор қилинмагунча ядро дастури бўйича музокарага қайтмаслигини ваъда берган эди.\nПарли, “Биз иттифоқчиларимиз билан биргамиз. Бизга ишонишингиз мумкин”, деб айтди.


Нормурод Норқобилов. Ўғри (ҳикоя) — www.ziyouz.uz\nБош саҳифа Ўзбек насри онлайн антологиясиНормурод Норқобилов (1953)Нормурод Норқобилов. Ўғри (ҳикоя)\nЧоп этилган 10.01.2021 31.12.2020 МуаллифZiyouz.uz\nУ ўмарган соатини уйидагилар кўзидан бекитиб юришга ҳарчанд уринмасин, барибир учинчи куни эрталаб қўлга тушди. Шу кезгача соатни мактабга кетаётиб йўлда билагига тақиб, қайтишида эса сумкасига солиб, яширин сақлаб келаётганди.\nБари ҳеч кутилмаганда содир бўлди.\nБугун у нонуштадан сўнг, кундалик одати бўйича, қўшни хонага чиқиб кийимини алмаштираркан, бу сафар кўчага чиқишга сабри чидамай, енг ичида ким ҳам кўриб ўтирибди, деган хаёлда соатни шартта билагига тақиб олди-да, елкасига сумкасини ила-ила, эшик томон юрган ерида, дераза ёнида бир дам тўхтаб, тағин уни ёруққа солиб кўрди ва азбаройи завқи тошганидан, бошини лиқиллатиб, танглайини тақиллатиб-тақиллатиб қўйди: оч жигарранг тасмали соат чиндан-да бежирим, ғоятда чиройли эди – бамисли олтиндек ялт-юлт товланиб, кўнгилга ададсиз шавқ бағишларди. У ўша шавқ оғушида даҳлизга чиқиб, оқшом тозаланиб, ялтиратиб қўйилган туфлисини эндигина оёғига илган ҳам эдики, тўсатдан нариги бўлмадан отасининг ўта салобатли овози эшитилди:\nБу овоз соҳиби Ғайбулла баковул неча йилдирки тўйдаги курашларда кайвонилик қилиб, катта-кичик давраларни бинойидек бошқариб келаётган эса-да, аслида табиатан камгапроқ, хусусан, уйдагиларига сўзи билан эмас, кўз қарашлари ила ҳукм ўтказадиган оғир-босиқ ва ўта жиддий одам эди. У камдан-кам ҳоллардагина, яъни фавқулодда недир содир бўлган онлардагина овоз кўтаришини демаса, қолган пайт унча-бунча нарсага аралашавермасди. Шу боис, ўзини айбдор ҳис этиб юргани туфайли, кутилмаган бу йўқловдан боланинг юраги шувиллаб, дастлабки ўй-ҳадиги шу бўлди: “Наҳотки, бундан отам хабар топган бўлса?..” У энди билагини ўтдек куйдира бошлаган соатни нима қиларини билмай, шошиб, каловланиб турганида, отанинг навбатдаги чорлови янада баландроқ овозда, боланинг назарида, таҳдидли оҳангда такрорланди. Тамом – энди ортиқ ҳаяллаши мумкин эмас, у довдираганча, қия очиқ эшикдан ичкарига мўралади. Қарасаки, отаси бармоқлари билан носқовоқ попугини ўйнаганча, хотиржам ёнбошлаб ётибди. Бундан боланинг кўнгли енгил тортиб, ўз навбатида, тезроқ жуфтак ростламоқ ўйида, гўё жуда ошиқаётгандек, лаббай, деди. Аксига олиб, отаси мақсадини баён этишдан аввал, ановини узатиб юбор, дея дераза рахидаги туфдонга ишора қилди. Остона ҳатламоқдан бўлак чораси қолмаган бола, ичкарига кириб, беихтиёр, сўл қўлини туфдонга чўзди ва ана шунда билагидаги соат йилтиллаб, ота эътиборини дарров ўзига тортди.\n– Ия, муборак бўлсин! – деди Ғайбулла баковул худди даврада ғолибни қутлагандек, сокин кулимсираб ва сўнг қошида кавшаниб ўтирган аёлига юзланди: – Соатни бунга сен обердингми?\n– Нима? – деди аёли тушунмай.\n– Бунга соатни сен обердингми деяпман? – Ғайбулла бакавул боши билан бола томонга ишора қилди.\n– Қанақа соат? – деди аёл бир унга, бир ўғлига ҳайрон боқаркан. – Мен ҳеч нарса оберганим йўқ бунга.\nБу гапдан сўнг Ғайбулла баковул дарров сергак тортди. Болишдан тирсак узиб, қаддини ростлаб ўтираркан, шубҳа-гумонга тўла нигоҳини ҳануз туфдон тутиб турган болага ўқдек қадаганча, жиддий деди:\n– Қани, бу ёққа бер-чи!\nБола туфдонни узатди.\n– Йўқ, қўлингдаги соатни бер!\nБола билагидаги соатни ечиб, отасига узатди.\nҒайбулла баковул ошиқмай соатни кўздан кечираркан, уни оддий матоҳ эмас, қимматбаҳо эканини тезда англади ва беихтиёр икки токча оралиғидаги михда осиғли турган майда ўрим қамчига ер остидан зимдан қараб қўйди. Буни сезган бола ичдан зил кетди. Боиси, отаси ўғриларни жинидан ёмон кўради, шу ёзда Дашт бозорида тасодифан қўлига тушиб қолган чўнтаккесар бир йигитни нечоғлик қамчи остига олганини ўзи кўзи билан кўрганди. Ўшанда отаси айрим одамларга ўхшаб, бақир-чақир қилиб ўтирмаган, худди оғзига бир кафт нос ташлаб олгандай, лабларини маҳкам қимтиганча қамчига зўр берган ва шўрлик йигит унинг чангалидан зўр-базўр қочиб қутулганди. Аммо ҳозир болани қамчининг аччиқ зарбидан кўра “ўғри” деган тавқилаънат кўпроқ изтиробга солмоқда эди. Агар бу сир ташқарига ўрлайдиган бўлса, тамом – кўчада сира бош кўтариб юргилиги қолмайди. Бундан-да аламлиси, у соатни ўмармоқчи эмасди, шунчаки бир-икки кунга ҳавасга тақиб, сўнг ими-жимида яна жойига қайтармоқчи эди. Бироқ буни кўзлари оловланиб турган отасига қандай қилиб англатади? Англатса-да, нега сўроқсиз олдинг, дея баттар қасди-басдига олади. Буниси етмагандек, соат эгаси бегона эмас, отасининг уч ҳовли наридаги яқин жўраси – Асқар чавандоз эди. Ана энди, у одамнинг юзига қандай қарайди!\nШу топда бола истаган бир нарсага айланиб қолишга, жумладан, кунжакда ғужанак тушиб ётган тарғил мушук ва ҳаттоки дастурхон тепасида айланишаётган хира пашшалардан бири ўрнида бўлиб қолишга ҳам рози эди. Қани энди, айни шу лаҳзада манови пашшалардан бирига эврилиб қолса! Ёхуд, худди олди-қочди кинолардагидек, вақт деган зорманда чир айланиб, изига қайтса-ю, у лоп этиб соат ўмарилган ўша кунга тушиб қолса! Гар бунинг имкон ва иложи бўлганида борми, Асқар амаки илтимос қилган арзимас юмушни тезгина адо этган бўларди-ю, лекин зинҳор-базинҳор уй бекаси Сожида хола ёзган дастурхон яқинига йўламасди. Ахир, бари гирдибало ўша тўкин дастурхон туфайли юз берди-да. Агар ўшанда дастурхонни безаб турган ялтироқ қоғозли турли конфетлар ҳавасини қўзғаб, иштаҳасини қитиқламаганида, манови лаънати соатга дуч келмаган ва ҳозир отаси қошида баргдай титраб турмаган бўларди-да. Бола шуларни хаёлидан ўтказар экан, бу қилмиши учун ўзини эмас, уй бекасини айбламоққа тушди: эҳ-ҳ, шу Сожида холаям жуда қизиқ-да, уйига бориб, номига йўталсанг-да, ҳадаҳа олдингга дастурхон ёзади, эмасам, ўша кунги юмуш – қўрада тўпланиб қолган гўнгни замбилғалтакда томорқага чиқариб ташлаш ҳам ишмиди, шугина юмушни бажаргани учун олдига дастурхон ёзиш шартмиди! Мана, онаси, тоғни талқон қилсанг-да, пинагини бузмайди, ширинлик нари турсин, бир пиёла чой қўйишни ҳам хаёлга келтирмайди. Қайтамга, юмуш устига юмуш айтиб, тинкасини қуритади. Бола анчайин меҳри қаттиқ онаси ҳамда унинг ғирт акси бўлмиш Сожида холани бир-бирига таққосларкан, катталар гурунгида қулоғига чалинган гап-сўзлар асосида ўзича қуйидагича фикр қилди: ҳадеб қиз устига қиз туғавермай, кўп эмас, атиги биргина ўғил туғиб берганида борми, бечора Асқар амакининг иши ўзига ўхшаганларга тушиб қолмаган, ҳовлисида неки юмуш бор, барини ўша ўғли уддалаган ва соат ҳам ўғирланмаган бўларди-я!\nЎша куни у чойдан ҳўплаб, олдида қўйилган ширинликлардан танлаб-танлаб тотинаркан, боя хонтахта ёнига чўкаётиб, унинг тагидан топиб олган соатни ўмаришни бошда хаёлига ҳам келтирмаганди. Аввалига, ўзиям зўр соат экан-да, дея обдон томоша қилди, сўнг ҳали ўнг, ҳали сўл қулоғига тутиб, бир маромда чиққиллашини баҳузур тинглади. Кейин, турган гап, кавшанишдан тийилмаган кўйи қўлига тақди ва умрида соат тақиб кўрмаган эмасми, бирдан ўзини катталардек ҳис этиб, сал наридаги бахмал болишлардан бирини сўл биқинига тортиб, аста ёнбошлади-да, худди отаси каби жиддий ва димоғли бир қиёфада уйдаги жиҳозларга бир-бир назар ташлаб чиқди. Сўнг яна ўз ҳолига қайтиб, соат билан андармон бўлди.\nУ билагидаги соатга қараб-қараб, чой ҳўплади.\nУ билагидаги соатга термулиб-термулиб, конфет чайнади.\nКейин соатни мактабга тақиб боргудек бўлса, ҳавасдан синфдошлари не аҳволга тушишларини ўзича тасаввур этиб, мийиғида жилмайиб-жилмайиб қўйди. Айниқса, алмисоқдан қолган кўримсиз соати билан ўзича бодиланиб юришни хуш кўрадиган Содиқ иккичига жуда чатоқ бўлади-да – шўрлик ҳасаддан ўчоқбошидаги косовдан баттар қорайиб кетса керак! Содиқ иккичининг ушбу ҳолатини кўз олдига келтириб, ич-ичидан ҳузур қилди. Бунга сари, юраги тубида уйғонган қуйидаги оловли истак тобора алангалана бошлади: “Бир кунга тақиб борсам қандай бўларкан-а?! Кейин астагина яна жойига қўйиб қўярдим!” Дастлаб бу истакка ройиш бергиси келмай, билагидаги соатни шартта ечди-да, ўзича кўздан панага – кўрпача қатига тиқиб қўйди. Бирор муддатдан сўнг эса, биров босиб-нетиб, синдириб қўймасин тағин, деган ҳадик ва баҳонада яна уни қўлига олди. Бу сафар дастурхон четига яшириб, устига сочиқ ташлаб қўйди, сўнг… Хуллас, соатни ўзидан қанча нари сурса, истаги шунча баттар жунбишга кела бошлади ва охир-оқибат, ўзини тиёлмай, соатни чўнтагига урди. Ташқарилашдан аввал ўғри мушукдек дераза оша секин мўралади. Асқар чавандоз бояёқ отланиб қаёққадир кетган, қизлари кўринмайди, ҳовлида ёлғиз Сожида холагина куймаланиб юрарди. У эртан албатта қайтараман, дея оёқ учида кўчага зинғиллади.\nБола тонгни сабрсизлик билан кутди.\nЭрталаб мактабга бораётиб йўл-йўлакай соатни қўлига тақиб олди.\nСинф эшигидан кира-кира, сўл енгини салгина юқорига тортиб қўйди. Бироқ билагидаги соатга эътибор берувчи бўлмади. У бундан ғашланиб, ўша қўлини атай баланд кўтариб, аввал бўйин аралаш бошини қашлаган, сўнг қўнғироққа яна қанча қолди, деган маънода соатга бепарво кўз ташлаган киши бўлди. Худди кутганидек бирпасда аввал ўғил болалар ўраб олишди, сўнг қизлар тевараклаб келишди. Оҳ-оҳ, кимлар ҳавас қилиб, кимларнинг ичи куймади дейсиз! Кимдир соатнинг ўзини, кимдир боғичини мақтади. Бирови, тиллодан, деса; бошқа бири, йўқ, оддий мисдан ясалган, дея ўзича соатни ерга урган бўлди.\nБунга сари бола ҳузур қилди.\nБунга сари бола роса яйради.\nБироқ дарсдан сўнг, ваъдасига мувофиқ, соатни жойига қайтаришни ўйига келтирмади, чунки мактабдан қайтаётиб, яна бир кунга тақсам, ейилиб қолмас, дея бир тўхтамга келиб бўлганди. Чунки бугун бутун дарс давомида болалар, танаффусга яна қанча қолди, дея нуқул унга им қоқишди-да. Агар эртага соатсиз борса, бугунги обрўйи бир пул бўлиб, улоқ тағин Содиқ иккичида кетади. У қисиқ кўзларини ўйнатиб, сепкил тошган бурнини танқайтириб, ошкора тантана қилади. Йўқ, бунга сира йўл қўйиб бўлмайди!\n– Хўш, буни қаердан олдинг? – дея унинг хаёлини бўлди Ғайбулла баковул, “ўғирладинг” деган сўзни айтмоққа истиҳола қилгандай.\nБола кўмак қидириб, онасига боқди. Бироқ унинг отасидан баттар гумонланиб турганини кўргач, тағин дастурхондаги пашшаларга, кунжакдаги мушукка ҳаваси келиб, ҳовлида сочилиб юрган товуқлар ўзидан кўра минг чандон бахтлироқдек туюлди.\n– Ҳай-й, кимники бу? – Ғайбулла баковул бу дафъа саволни ўзга йўсинда кўндаланг қўйди.\n– Асқар… амакимники, – дея минғирлади бола. – Бир-икки кунга тақиб турай деб олгандим.\n– Ўзи бердими?\nБола қўрққанидан, беихтиёр бош ирғади.\nҒайбулла баковул унинг авзойига қараб, бу гапга ишонмаган эса-да, кайвонилигига бориб, қаҳрини жиловлади. Биладики, агар ҳозир зуғум қилар бўлса, ёлғонга ёлғон қўшилиб, сўнг оқ-қорани бир-биридан фарқлаш қийин кечади. Бунинг устига, ўғлига нисбатан Асқар чавандознинг меҳри азалдан бўлакча, балки чинданам соатни унинг ўзи тортиқ қилган чиқар. Қисқаси, агар ҳозир кетини кўтаришдан эринмаса, бор ҳақиқат бирпасда аёнлашади-қўяди.\nУ ортиқ чурқ этмай, болани бошлаб кўчага чиқди.\nАввалига отасининг мақсадини англамаган бола, қачонки, у наридаги кўкиш дарвоза сари жилгачгина, не гаплигини фаҳмлаб, ҳозир юз берадиган шармандаликдан қаттиқ даҳшатга тушди. Тиззалари қалтираб, манглайи совуқ тердан намланиб, қуйидаги нохуш манзара кўз олдида жонланди: отасининг кафтидаги соатни кўргач, уларни кулиб қаршилаган Асқар амакининг авзойи бирдан ўзгаради: “Эҳ-ҳа, ўғири ким десам, сенинг ўғлинг экан-да”, дея кўча бошидаги Жалол қирриқ каби дарров бақир-чақир қилишга тушади. Оқибат, бу қилмиши бирпасда бутун қишлоққа достон бўлади.\nБоз устига, болалар айни мактабга бораётган пайт…\nИшқилиб, Асқар чавандоз уйида бўлмасин-да!\nАфсуски, у уйида экан.\nОдатда чақирмасдан тўғридан-тўғри кириб бораверадиган жўрасининг бу сафар етти ёт бегонадек дарвозахонада серрайиб туриши дастлаб Асқар чавандозга жуда эриш туюлди. Улар яқинига келиб, отани ғазабнок, болани эса ғамнок ҳолда кўргачгина, нимадир юз берганини англади.\n– Тинчликми, Ғайбуллавой?\n– Манови сеникими? – деди ота ўнг кафтини олдинга чўзиб.\n– Ҳа, меники, – Асқар чавандоз бошда ҳеч нарсага тушунмаган эса-да, сўнг не воқеа содир бўлганини зумда идрок этди. Шунда айни боланинг ёшида ўртанча тоғасининг қора тасмали соатини ҳавасга ўмаргани ва ўша қилиғи сабаб еган калтаклари лоп этиб эсига тушди-да, гўё қошида Ғайбулла баковул эмас, ўша жоҳил ва нодон тоғаси тургандай, унга норози боқиб, деди: – Нима эди?\n– Унда мунда нима қип юрибди бу? – деди ота овозини бир парда кўтариб.\n– Нима деганинг бу? – деди Асқар чавандоз овозини икки парда юқори кўтариб. – Ўзим совға қилганимдан сўғин, бунда бўлмай, нима, менда бўладими!\nБу гапни кутмаган бола донг қотди.\n– Мен ўйлабманки… – дея чайналди ота.\n– Ўзингча ҳар нарсаларни ўйлавермай, – дея унинг гапини чўрт кесди Асқар чавандоз. – соатни эгасига бер, тезроқ мактабига борсин!\nБола соатни маҳкам тутганча, мушук чангалидан тасодифан омон қолган полапондай кўчага отилди. Асқар чавандознинг бу қилиғи ҳар қандай оғир жазодан юз карра устиворлигини бутун вужуди билан ҳис этган кўйи, дарсдан кечикмайин дея, оёғини қўлига олди.\nЎша куни энди ўзиники бўлган соати билан мақтаниш нари турсин, ҳатто уни сумкасидан чиқармади. Содиқ иккичининг бурун танқайтириб, зимдан керилишларини эса эътиборга арзитмади. Аммо кечгача, гўё ўта қимматли нарсасини йўқотгандай, ранг-туси очилмай, дилгиртоб юрди. Шу куни умрида илк бор оқшом тушишини интиқлик билан кутди. Борлиқ шом қоронғисига чулғаниши билан Асқар чавандознинг дарвозаси қаршисида пайдо бўлди. Кенг ҳовлида ҳеч ким йўқлиги ва ҳамма кечки дастурхон теварагига жамланганига ишонч ҳосил қилгач, қўлидаги соатни сўри четига қўйганча, соядай ташқарига сирғалди. Кўчага чиққач, муздек куз ҳавосидан ютоқиб нафас оларкан, худди елкасидан тоғ ағдарилгандай, ўзини енгил, жуда енгил ҳис этди.\nАммо эртаси эрталаб кутилмаганда остонада, қўлида соат, Сожида хола пайдо бўлди.\n– Кеча мановини бизникида унутиб қолдирибсан-а, болам.\nБола аёл узатган соатга қўл чўзишни ҳам, чўзмасликни ҳам билолмай, чўчибгина отасига қаради.\nБунга жавобан ота сокин кулимсираб қўйди.\n«Ёшлик» журнали, 2017 йил, 3-сон\n← Аввалги Аввалги Ориф Ҳожи. Ҳаваскор бедана (ҳажвия)\nКейинги → Кейинги: Марҳабо Қўчқорова. Хуршид Дўстмуҳаммад қиссачилигида метафора ва тимсолли ишоралар


Тошкент вилоятидаги “Textile technologies group” корхонасига қарашли Чиноз пахта тўқимачилик ишлаб чиқариш кластери майдонида илк бор органик пахта етиштирилди.\n– Органик пахтани етиштириш жаҳон бўйича кенг тарқалган, – деди Чиноз пахта тўқимачилик ишлаб чиқариш кластери мутахассиси Турсунбой Комилов. – Албатта, биз учун бу иш янгилик. ЎзФА олимлари ва хорижлик мутахассислар ҳамкорлигида бу йил шу ишга қўл урилди. Чиноз туманининг 217 гектар майдонида илк бор органик пахта етиштирилди. Органик пахта парвариши учун кимёвий ва минерал ўғитлар эмас, аксинча, биомаҳсулотлар ишлатилди. Натижа яхши бўлди. Ҳар бир гектардан 30 центнердан ҳосил олинмоқда. Ҳатто органик пахта чигитидан экологик тоза ёғ олиш имконияти ҳам пайдо бўлди. Энг муҳими, биз етиштирган органик пахта халқаро экологик талабларга тўлиқ жавоб бериши тўғрисида сертификатга эга бўлди. Бунинг натижасида маҳсулотни жаҳон ва Европа бозорига экспорт қилиш имкони пайдо бўлди.\nЕтиштирилган органик пахтанинг сифат даражасини аниқлаш мақсадида Болгариядан юртимизга келган “Control union” ташкилоти инспектор-аудитори Екатерина Томева маҳсулотга юқори баҳо берган. Унинг фикрича, маҳсулотдан нафақат олий навли тола, балки чигитидан экологик тоза пахта ёғи олиш мумкин. Маҳсулот жаҳон ва Европа бозорида сифати бўйича бозордаги нархи бир ярим баробар қўшимча қийматга эга.\n“Ўзтўқимачиликсаноат“ уюшмаси ва мазкур корхона ҳамкорлигида оммавий ахборот воситалари вакиллари учун уюштирилган пресс-тур жараёнида бу каби ютуқлар ҳақида маълумот берди\nЖурналистларга маълум қилинишича, келгуси йил 1150 гектар ерда органик қишлоқ хўжалиги маҳсулотларини етиштириш кўзда тутилган. Шундан 600 гектарида органик пахта, қолган майдонида эса органик буғдой етиштириш режалаштирилмоқда.\nЖурналистлар “Textile technologies group” масъулияти чекланган жамияти хорижий корхонасида ҳам бўлди.\nКорхонада иш қизғин. Беш юз нафар ишчи-ходимдан иборат жамоанинг аксариятини ёшлар ташкил этади.\nУшбу “Тextil Technologies Group” МЧЖ шаклидаги хорижий корхона 2010 йилда ташкил этилган бўлиб, у 2013 йилдан бошлаб ўз ишлаб чиқариш фаолиятини бошлаган. Асосий фаолияти калава ип ишлаб чиқаришга ихтисослашган. Корхонанинг йиллик қуввати 5400 тоннани ташкил этади. Корхонада ишлаб чиқарилган маҳсулотлар Хитой, Туркия, Эрон, Корея давлатларига, шунингдек, Россия, Беларусь ва Қирғизистонга экспорт қилинади.\n– Давлатимиз томонидан тўқимачилик саноатини ривожлантиришда кластер фаолиятини кенг жорий қилишга катта эътибор қаратилмоқда, – деди мазкур корхона директори Дилшод Тожибоев. – Шундан келиб чиқиб, биз учун Тошкент вилояти Чиноз туманида кластер асосида пахта хомашёсини етиштириш мақсадида 7 минг гектар ер майдон ажратилди. Ушбу ер майдонидан 5 минг 700 гектарда Чиноз фермер хўжаликлари билан тузилган шартнома асосида ва 1 минг 300 гектарда кластер асосида пахта ҳосили етиштирилмоқда.\nТаъкидлаш керакки, корхона жамоасининг келгуси режалари янада улкан. Масалан, корхонанинг фаолиятини такомиллаштириш учун 11та лойиҳани босқичма-босқич амалга ошириш кўзда тутилмоқда. Бунда пахтани етиштиришдан то тайёр маҳсулотгача қайта ишлаш технологияларни жорий этиш режалаштирилган.


COVID-19: HRW Марказий Осиё ҳукуматларини ўз фуқаролари ҳуқуқларини топтаётганликда айблади\n09 май 2021, Тошкент вақти: 16:46\nПолиция ходимлари Олмаотадаги назорат-ўтказиш масканида йўловчиларни текширмоқда, 2020 йил 14 апрели.\nМарказий Осиёдаги давлатларнинг ҳукуматлари коронавирус пандемиясига қарши кураш юзасидан кўрилаётган чоралар доирасида ўз фуқаролари ҳуқуқларига риоя қилаётгани йўқ. Бу ҳақда Human Rights Watch (HRW) халқаро инсон ҳуқуқлари ташкилотининг 23 апрель куни эълон қилинган баёнотида айтилади.\nХалқаро ташкилот Қозоғистон, Қирғизистон ва Ўзбекистон ҳукуматлари касаллик тарқалишининг олдини олиш учун муҳим чоралар кўргани, аммо бир вақтнинг ўзида жорий қилинган чекловлар баҳонасида журналистлар, соғлиқни сақлаш хизматлари ходимлари ҳамда фаолларни нишонга олаётганини қайд этган.\nHRW ташкилотининг Европа ва Марказий Осиё бўйича директори Хью Уильямсонга кўра, Марказий Осиёнинг барча давлатлари COVID-19 ҳақида аниқ маълумот бериш орқали ўз фуқаролари ҳуқуқларини ҳимоя қилиш мажбуриятига эга.\nУильямсон бу ҳукуматлар журналистлар, тиббиёт ходимлари ҳамда инсон ҳуқуқлари топталаётганидан жамоатчиликни хабардор қилишга уринаётганлар ҳаракатларини чекламаслиги лозимлигини қўшимча қилган.\nHRW баёнотида коронавирусга чалиниш ҳолатлари расман қайд этилмаган Тожикистон ва Туркманистонда коронавирус пандемиясининг бу мамлакатларга таъсири ҳақида сўзлаган тиббиёт ходимлари ва бошқа шахсларга тазйиқ ўтказилаётгани билдирилган.\nБаёнотда, шунингдек, Тожикистон Соғлиқни сақлаш вазирлиги ва бошқа давлат идоралари COVID-19 ҳақидаги саволларга жавоб беришдан бош тортаётгани, натижада Озодлик радиоси президенти Жейми Флай Тожикистон расмийларига бу ҳақда эътироз мактуби йўллагани тилга олинган.


Абдулкарим Баҳриддин (1962) | www.ziyouz.uz\nБош саҳифа Ўзбек шеъриятиЎзбек замонавий шеъриятиАбдулкарим Баҳриддин (1962)\nАбдулкарим Баҳриддин (Карим Баҳриев) 1962 йилда Самарқанд вилоятининг Ургут туманида туғилган.\nСамарқанд Давлат университетида ва Москва Давлат университетида олий таҳсил олган. «Ўзбекистон адабиёти ва санати» газетасида катта мухбир, «Марифат» газетасида бош муҳаррир ўринбосари, «Хўжалик ва ҳуқуқ» журнали ҳамда «Ҳуррият» газетасида Бош муҳаррир, “Жаҳон адабиёти” журналида бўлим мудири лавозимларида ишлаган. 1990-1995 йилларда Ўзбекистон халқ депутати сифатида мамлакат парламентида фаолият юритган. Айни пайтда «Мероснюс» ахборот хизмати раҳбаридир.\nСенека, Платон, Волтер, Монтен, Паскал, Вовенарг, Ларошфуко, Лабрюернинг фалсафий асарлари, Чингиз Айтматов, Дино Бутстсати, Жованни Папини, Коррадо Алваро, Марчелло Вентури ҳикоялари, уйғур шоири Темур Давоматнинг шерий китоби, озар шоири Ромиз Равшаннинг шерлари ва достони, А.Авторхоновнинг «Кремл салтанати» китоби унинг таржимасида чоп этилган.\nАлпарслон Туркеш хотирасига эҳтиром ила\nСокина кечалар… Кўчалар тингач,\nЭшикка тизилгач ҳорғин ковушлар,\nСўзамол эл кириб уйга беркингач,\nЭшитила бошлар эзғин товушлар.\nУ овоз кучаяр.\nҚошида ожиза овозим, сўзим.\nБутун халқ уйқуга ботганда чуқур,\nҚайдадир бўрилар увиллар узун.\nМенинг ичимдан –\nГурсиллаб ташланар оғир қадамлар.\nГўё шаҳарларга шахд қилиб зимдан\nКелар саҳролардан отлиғ одамлар.\nУйқу босган элни яна не босар?!\nКеларсиз даштлардан, олис тоғлардан –\nУрҳолар тинглайман тунлар жонсираб,\nЭнасой томондан, Дашти Қипчоқдан.\nОлис аждодларим, баҳодир хунлар!\nБўзқуртлар! Юраги ўтлуғ, бутунлар!\nОромини топиб уйга беркинган\nСоғлар ўлкасига келинг, мажнунлар!\nДимоғим ачитар туёқлар чанги,\nМудроқ танга тушсин қайноқ қонингиз,\nЭркнинг қулларисиз, ваҳмнинг шоҳи,\nШаробдай аччиқдир сизнинг жонингиз.\nШирин жонларимиз — садақа, билинг,\nШаҳарларни йиқинг, бузинг томларни.\nИссиқ тўшакларни найзага илинг,\nСиндиринг хапдори ичган жомларни.\nСаройлар қошида ўтовлар тикинг,\nТитрасин ороми, ҳароми юртлар.\nРоҳат кўшкларини безовта йиқинг,\nКелинг, аждодларим – ботир бўзқуртлар!\nАвлодни уйғотинг, турсин тирик жон,\nСаваланг кўзгуга мафтуналарни.\nЁлғон китоблардан ёндириб гулхан,\nТарқатинг алдамчи мафкураларни.\nТозаланг йўлларни, маҳзун дилларни,\nЮгурар молини ташлаб савдогар.\nШоирлар ҳансирар, осиб тилларни,\nБол томган тилидан чакиллар заҳар.\nЁқинг, йиқинг, санчиб қиличлар,\nТекислаб, омочлаб, ҳайдангиз шудгор.\nҚолса уч-тўрт ошиқ, тўрт-беш дарвишлар,\nУларга уй бўлар бирор дашту ғор…\nСокина кечалар… Истайман – ҳужра.\nТўкилар сабриму ҳам нолаларим.\nСекин чўка бошлар хотин ҳам мудраб,\nНегадир ухламас шўх болаларим.\nПС. Бундай туйғу кўпларнинг кўнглидан кечгандир – каттароқ муҳаббат, каттароқ шиддат, эҳтирос истаги, миллатни уйғоқ кўриш истаги. Бу шеър – кайфият маҳсули. Нитшега Мексика зилзиласида минглаб одам ўлганини айтишганда, у ҳаяжонланган ва “Яратган қанчалар ҳудратли, инсонлар қанчалар ожиз… ?, бу нақадар гўзал!” – деган. Миллат тинчлик пайтида нафсга берилади, кўпроқ мол-дунё илинжига асир бўлади, фақат жанг пайтида қўрқоқ-ботир ажралади, дерди. 1992 йилнинг июнида “Туркий халқлар конгресси”да Алпарслон Туркеш қабулида бўлгандим. Унга Самарқанд тўнини ёпганимда, у менга бўри сувратли узук туҳфа этган ва насиҳат қилганди.\nТун бўйи руҳимни чақирди қушлар,\nВужудимга инди илоҳий мажол.\nҚулоғимга оқди тоза товушлар,\nЭтимни силади абадий шамол.\nКирди димоғимга тупроқнинг ҳиди…\nКўзларимни очдим. Айладим дуо.\nТанимда айланган хуш нафас чиқди,\nТилимда “оҳ” бўлиб тирилди: “Аллоҳ!”\nИлоҳим, субҳидам шавқидан қондим,\nТилим сўзга кириб бўлдим сасли ҳам –\nТашаккур, бу тонг ҳам яна уйғондим!\nАхир, мумкин эди уйғонмаслик ҳам…\nАллоҳим, ташаккур дардларинг учун,\nБошимга тизгинсиз ғамлар ташладинг –\nБошим кўкка этди, азобларингга\nБандалар ичидан мени танладинг.\nТашаккур, тишимни тишимга босдим,\nЖонимда товушсиз, нурли куласан…\nғамлар юборибсан, демак, дунёда\nМенинг борлигимни биласан…\nБу озор – сендандир, меники – мозор,\nБўғзимда турибди инжа жон, титроқ.\nБугун мен ўлимдан қўрқмайман зинҳор,\nГар ўлим келтирса сенга яқинроқ.\nЖоним сеникидир олмоғинг мумкин,\nКузги япроқ каби омонат нафас.\nМуқаррар бир ажал – бу менинг мулким,\nҲаётим оларсан, ўлимни эмас.\nВа каттакон гуноҳ меники, Аллоҳ,\nДарё дил сеники, сабру тоқатсен.\nШу қадар улкандир мен қилган гуноҳ –\nКечира олгайсан уни фақат сен…\nТонгдан дилга тушди бир маъюс ҳасрат…\nДўст сари отландим, йўлдан қайтмадим.\nЛекин дўстим эди жуда ҳам хурсанд,\nМен ҳам кулиб турдим.\nБориб сўзлай, дедим отам, онамга –\nЙўқ-йўқ, кўп озорлар этказдим ростдан.\nОзроқ ақлим кирди.\nОта уйдан қайтдим дардим айтмасдан.\nКимга борсам, айтар ўз қувонч-ғамин,\nМен фақат тингладим,\nБахтлиларнинг базмин келмади бузгим,\nБахтсизларга бадтар қайғу солмадим.\nАйтсам бўлар эди ёрим, боламга,\nКўнглимни ҳасратим ялар бетиним.\nБолам жилмаярди ёруғ оламга,\nТинмай кулар эди бахтли хотиним…\nғамгин одам ёқмас ҳеч кимга,\nҲеч қайси маконда ёқмас кўз ёши.\nДардимни айтдим ўзингга,\nЙўқдир сендан бошқа менинг дарддошим…\nКечир, Қодир Аллоҳ, бандаларингни,\nОфтоб – тафтинг эрур, қаҳрингдур – музлар.\nСен яратган гуллар – бизга мўъжиза,\nМўъжиза – ойдинлар, тунлар, юлдузлар…\nКечир, Қодир Аллоҳ, мендай бандангни,\nШамол – нафасингдир, пойингни ўпдим.\nСен яратган эрда узоқ кездиму,\nКечир, мен ўзингни жуда кеч топдим.\nИшва қилиб келди ойдай парилар,\nСоядай эргашиб ўтди ойларим.\nКечир, Каъба эмас, қизнинг этаги\nБўлди топинажак қадамжойларим.\nТовонимга тинмай осилди майса,\nГулларга термулдим: “Ана, бахтим!” – деб.\nКечир, бу оламдан ҳайратга тушдим,\nЛекин сўрамабман: “Ким яратди?!” – деб.\nЖилва қилиб келди маккор салтанат,\nЎзни санамликка чоғлаюр кимлар…\nКечир, гоҳи сени унутиб кўкда,\nЕрда юрганларга сажда қилдилар.\nБугун сени топдим, Аллоҳ, севинчим,\nСиғмайин бордур бағрим, ичимга…\nЭнди фақат сенга топинурман жим,\nЭнди сиғинмасман эрда ҳеч кимга.\nОлис манзилларга термуламан зор,\nГоҳо ёруғ олам фикримга тордир.\nЎйлайман: “Юлдузлар ортида не бор?\nҚуёшдан нарида нималар бордир?!”\nСенинг иноятинг – менинг ёдим ҳам,\nШуурим қаърида нурдай ёридинг.\nШамол ҳам йўқ эди, йўқ эди олам,\nОфтоб ҳам йўқ эди… Ўзинг бор эдинг.\nНечун сени излаб кўкка боққайлар,\nАхир, эрда ҳам – сен, сувларда ҳам – сен.\nОловда ҳам борсен – ўзни ёққайлар,\nОдамнинг ичинда ҳам мужассамсен.\nКўрдим – тўрт томонда ўзинг муҳайё,\nЁмғирда – шафқатинг, покликда – қорсан.\nБиз ўтиб кетармиз дунёдан, илло,\nДунё тургунича сен Ўзинг борсан.\nМунис бандаларинг йиғлаб ўтурлар,\nЮракдан сизган ул нури жоласан…\nДунё ҳам тугайди, балким, бир куни,\nДунёдан кейин ҳам Ўзинг қоларсан.\nЁ, Аллоҳ, бандангман, дилафгор қилма,\nНомард эшигида талабгор қилма,\nОлам жамолига айлама ошиқ,\nШоҳларнинг нонига харидор қилма.\nХор қилма, хор қилма, хор қилма, Аллоҳ.\nДунё жуда гўзал, гулдай санамлар,\nРайҳоннинг баргида сузар шабнамлар.\nНозикбел майсалар эшилиб ўйнар,\nЎтар ширин кунлар, ойдин оқшомлар –\nЎткинчи дунёга ёр қилма, Аллоҳ.\nЗим-зиё коинот ичинда мен ҳам –\nЁниб тугаётган милтироқ бир шам.\nЎзинг мадад бергил! Сен қутқармасанг –\nҚутқара олмайди одамни одам,\nИнсонни инсонга зор қилма, Аллоҳ.\nХалққа сабр бергин ва парча нон бер,\nПодшоҳга куч бердинг, энди иймон бер.\nҲамма ишимизни кўриб турибсан –\nКўнгилларни кенг қил, дарёзабон бер,\nЙўллар – тор, дилларни тор қилма, Аллоҳ.\nБорарман исмингни дилимда қутлаб,\nБошимда айланар нотинч булутлар.\nОёғимга тинмай осилар ўтлар,\nБезовта силкинар тераклар, тутлар.\nДарахтни бешик қил, дор қилма, Аллоҳ.\nХор қилма, хор қилма, хор қилма, Аллоҳ…\nКоинотда ҳорғин эр кезар токим –\nБеморга — шифо бер, соғларга – умр.\n← Аввалги Аввалги Дилмурод Саййид (1962)\nКейинги → Кейинги: Абдураҳмон Акбар (1962-2015)


Гулчеҳра уй бекасининг жонига қасд қилди - hudud24.uz\n2021, 09-Mart | 17:04\nБош саҳифа Янгиликлар Жаҳон Гулчеҳра уй бекасининг жонига қасд қилди\n12:00 / 21-01-2021\nМосква шаҳри марказидаги хонадонда 31 ёшли хизматчи уй бекасининг жонига қасд қилган. Бу ҳақда НСН (Миллий янгиликлар хизмати) портали хабар бермоқда.\nГумонланувчи Гулчеҳра Айдарова 1990 йилда Қозоғистоннинг Павлодарь вилоятида туғилган. Бир неча йилдан бери москвалик, 1938 йилда туғилган аёлнинг уйида ёлланиб ишлаган. Уй бекаси ўзгалар ёрдамига муҳтож бўлгани сабабли Г.Айдарова уни парвариш қилгани учун маош олган.\nДастлабки маълумотларга кўра, қотиллик уй бекаси ва оқсоч ўртасида келиб чиққан жанжал оқибатида юз берган. Уй бекасининг танбеҳларидан жаҳли чиққан Гулчеҳра унинг бўғзига пичоқ тортган. “Тез ёрдам” етиб келгунига қадар аёлнинг жони узилган.\nТекширувлар Г.Айдарованинг руҳий хасталикка чалинган бўлиши мумкинлигини кўрсатмоқда.\nАввалги мақола“Йилнинг энг яхши адлия бўлими” ва “Йилнинг энг яхши адлия ходими” танловлари Қашқадарёда ўтказилмоқда\nКейинги мақолаКоронавирус билан такроран касалланган яна бир бемор вафот этди


Эртага Тошкентда қор ёғиши кутилмоқда — Sof.uz\nЖАҲОН 12,180,832 7,081,410 552,394\nЭртага Тошкентда қор ёғиши кутилмоқда\n20.11 20:43 860 Ўзбекистон\nАввалроқ, ҳафта ўрталарида Ўзбекистонда ҳаво ҳарорати кескин пасайиши, айрим ҳудудларда -15 гача тушиши ҳақида хабар берган эдик.\nЭртага, 21 ноябрь куни Тошкентда ёмғир ёғиши кутилмоқда. Кечга бориб, ёмғир қорга айланиши этимоли мавжуд. Ғарбдан секундига 5-10 метр тезликда эсаётган шамолнинг тезлиги секундига 12-17 метргача кучайиши мумкин. Ҳаво ҳарорати кечаси ва кундузи 4-6 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, айрим жойларда қор ёғиши мумкин. Ғарбдан секундига 7-12 метр тезликда эсаётган шамолнинг тезлиги баъзи жойларда секундига 15-20 метргача кучайиши мумкин. Ҳаво ҳарорати кечаси ва кундузи 2-7 даража совуқ бўлади.\nБухоро ва Навоий вилоятларида ҳаво ўзгариб туради, айрим жойларда ёғингарчилик бўлади (ёғаётган ёмғир қорга айланиши мумкин). Ғарбдан секундига 7-12 метр тезликда эсаётган шамолнинг тезлиги баъзи жойларда секундига 15-20 метргача кучайиши мумкин. Ҳаво ҳарорати кечаси ва кундузи 2-7 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, айрим жойларда ёғингарчилик бўлади (ёғаётган ёмғир қорга айланиши мумкин). Ғарбдан секундига 7-12 метр тезликда эсаётган шамолнинг тезлиги баъзи жойларда секундига 15-20 метргача кучайиши мумкин. Ҳаво ҳарорати кечаси ва кундузи 3-8 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, айрим жойларда ёғингарчилик бўлади (ёғаётган ёмғир қорга айланиши мумкин). Ғарбдан секундига 7-12 метр тезликда эсаётган шамолнинг тезлиги баъзи жойларда секундига 15-20 метргача кучайиши мумкин. Ҳаво ҳарорати кечаси ва кундузи 5-10 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, айрим жойларда ёғингарчилик бўлади (ёғаётган ёмғир қорга айланиши мумкин). Ғарбдан секундига 7-12 метр тезликда эсаётган шамолнинг тезлиги баъзи жойларда секундига 15-20 метргача кучайиши мумкин. Кечаси 2-7, кундузи 5-10 даража илиқ бўлади.\nРеспубликанинг тоғли ҳудудларида ҳаво ўзгариб туради, айрим жойларда ёғингарчилик бўлади (ёғаётган ёмғир қорга айланиши мумкин). Ғарбдан секундига 7-12 метр тезликда эсаётган шамолнинг тезлиги баъзи жойларда секундига 15-20 метргача кучайиши мумкин. Ҳаво ҳарорати кечаси ва кундузи 1 даража совуқ, 4 даража илиқ бўлади.\n7.07 09:48 3829\n6.07 15:09 3670\nКеча, 16:44 1575\n8.07 11:15 1500\n6.07 15:27 1365\n6.07 16:25 742 Ўзбекистон\nЎзбекистоннинг айрим ҳудудларида ҳарорат 43-44 даражагача кўтарилади\n22.06 15:15 526 Ўзбекистон\n22.05 14:49 128 Ўзбекистон\n18.05 12:35 267 Ўзбекистон


1443 йил 25 шаввол | 2022 йил 26 май, пайшанба\n17:18 / 08.06.2018 7403 pdf Ўқиш режими + -\nИнсонни еган овқатига қараб баданида ўзгариш бўлади. Нотўғри нарсани истеъмол қилса ичкетар бўлиб ҳамма вақт ҳожатхонага тортадиган бўлиб қолади. Худди шунингдек кўз, қулоқ, бурундан қалбга Аллоҳ ҳаром қилган нарсалар кирса қалб ҳам ҳаром нарсага тортадиган бўлиб қолади. Ичингиз ўтадиган бўлиб қолишдан сақланиш учун ҳамма нарсани еявермаганингиздек, қалбни сақлаш учун ҳам сақланиш керак.\nҲар бир нарсани уч хил борлиги бўлади. Айни ўзининг борлиғи, ўша нарсани зеҳндаги тушунчаси ва талаффуз қилинадиган номи. Мисол учун шакар, уни асли ўзи бор, инсонлар у ҳақида зеҳнларида тушунчаси ҳам бор ва шакар деган номи ҳам бор. Худди шунингдек иймонни ҳам уч ҳил борлиги бор.\nБиринчиси иймоннинг айни ўзининг борлиги.\nУнинг турадиган жойи қалбдир. Унинг асли Аллоҳ таоло тарафидиган бериладиган бир нурдир. У Аллоҳ таоло билан банданинг орасидаги парда(зулмат)ларни кўтариш учун қалбга солинади. Унинг мисолини қуйидаги оятларда кўришимиз мумкин.\n«Аллоҳ осмонлар ва ернинг нуридир». (Нур сураси, 35).\n«Аллоҳ иймон келтирганларнинг дўстидир. Уларни зулматлардан нурга чиқарур.» (Бақара сураси, 257).\nБу қалбга солинадиган нур барчамиз биладиган чироқлар каби кучли ҳам кучсиз ҳам бўлади. Пардалар кўтарилган сари у нур кучайиб ва зиёдалашиб бораверади. Охир оқибат авжи камолига ҳам етади ва бу нур қалбдан ёйилиб-ёйилиб инсоннинг бутун қуввати ва аъзоларини қамраб олади. Шу вақтда инсоннинг қалби очилади ва у ҳар бир нарсанинг ҳақиқатини тушуна бошлайди ва ғайб оламидаги ғайбга тегишли нарсалардан воқиф бўлади. Ҳар бир нарсани парда бўлмагани учун ўз ўрнида кўради. Пайғамбар алайҳимуссаломларнинг баён қилган барча нарсаларини қалбдан ишонч ҳосил қилади. Шу нурни қуввати ва зиёдалигига қараб барча шаръий буйруқ ва қайтариқларга итоат қилишга унинг қалбида чорловчи ва ундовчи куч пайдо бўлади ва бу нур шариатдаги гўзал хулқлардаги, солиҳ амаллардаги ва мақтовга лойиқ қобилятлардаги нурлар билан қўшилиб, инсоннинг шаҳвоний хирси, ёмон амаллардан ҳосил бўладиган зулматларни кетказувчи нур бўлади. Инсон нурни зиёда қилишда давом этаверса илоҳий нур ва тугаб битмас файз баракот ёғиладиган жойга айланади. Буни Аллоҳ таоло “Нур устига нур» ояти ва қуйидаги оятда баён қилган.\n«.... Уларнинг нурлари олдиларида ва ўнг тарафларида юриб борадир. Улар эса: «Роббимиз, бизга нуримизни батамом қилиб бер, гуноҳларимизни мағфират қил, албатта, Сен ҳар бир нарсага ўта қодирсан», – дерлар». (Таҳрим сураси, 8).\nУнинг икки даражаси бор. Ижмолий ва тафсилий. Аллоҳ таолони борлиги ва ғайбга тегишли ишларнинг борлигини ижмолий тарзда мулоҳаза қилиш. Бу “Лаа илааҳа иллаллоҳ Муҳаммадур росулуллоҳ» калимасини зеҳнда тасаввур қилиб қалби билан тасдиқ қилганда ҳосил бўлади. Буни иймони мужмал дейилади.\nҒайбий иш ва ҳақиқатларни алоҳида-алоҳида далиллари билан бирга мулоҳаза қилиб тасдиқ қилишни батафсил тасдиқ қилиш. Буни иймони муфассал ҳам дейилади.\nУнинг иймон деган номини борлиги. Бу калимаи шаҳодатни тилда айтиб иқрор қилиш билан бўлади. Маълумки бир нарсани тилда талаффуз қилиб унинг айни ўзи воқеъликдаги тасдиғи бўлмаса бефойдадир. Шундай бўлса ҳам дунёвий ишларда уни эътиборга олинади. Бу дунё сабаблар олами бўлиб, кимнинг қалбини ҳолати қандай эканлигини билиб бўлмайди. Кимнинг қалбида иймоннинг асл нури бор ёки йўқ эканлигини ҳам билиб бўлмайди. Тилида иқрор қилиб турса, калимани айтиб турса унга мўмин деган ҳукмни берилаверади. Расулуллоҳ соллаллоҳу алайҳи васаллам ҳам бир неча ҳадисларида “Лаа илааҳа иллаллоҳ Муҳаммадур росуулуллоҳ» калимасини айтган кишини мўмин деб ҳисоблайверганлар. Ҳисобини Аллоҳ таолога ҳавола қилганлар ва вафот топса унга жаноза ўқийверганлар.\nРасулуллоҳ соллаллоҳу алайҳи васаллам Аллоҳ берган ўша нурни нималар зиёда қилишини ва нималар уни йўқ қилишини айтиб ўтганлар. Масалан “Ҳаё иймондандир» деганлар. Яъни инсон ҳаё қилишда бардавом бўлса ўша нур қалбда собит бўлиб, нури порлаб туради. Барча солиҳ амаллар нур, фарз амаллари чексиз нур, гўзал хулқлар ҳам нур, суннатларнинг барчаси нур. Ким шу ишларни қанчалар кўпайтирса иймонининг нури ҳам кучайиб зиёдалашади. Аллоҳ таоло билан ўртасидаги зулматлар чекинади. Масалан инсон сув ичса чанқоғи қониб танаси роҳатланишини ҳис қилганидек, солиҳ амалларни қилса Аллоҳ ваъда қилган мукофотга эришишини аниқ ҳис қилади. Ёки акси инсон қон томирини кесиб ташласа қони оқиб ўлишини аниқ билганидек, гуноҳ қилса Аллоҳ ваъда қилган азобга дучор бўлишини ҳам ҳис қилиб қолади.\nРасулуллоҳ соллаллоҳу алайҳи васаллам “Зино қилувчи зино қилаётганида мўмин ҳолида бўлмайди» деганлар. Яъни нур бўлган ўша иймоннинг ўзи чиқиб туради. Бу каби ишлар кўпайган сари ўша нур сўниб бораверади. Аллоҳ сақласин ўша нур охир оқибат ўчиб қолиши ҳам мумкин.\nИймон икки қисмга бўлинади. Тақлидий ва таҳқиқий иймон.\nТақлидий бўлгани, киши ўзи иймонини далиллари билан ўргана олмасдан ота-она ёки устозлар тарафидан “Калимани айтасан, Аллоҳ бор, фаришталар бор, пайғамбар ва китоблар, қиёмат куни, яхшилик ва ёмонлик Аллоҳдан ва ўлимдан кейин қайта тирилиш бор» айтилган гапларини ҳис қилиш ва уни тасдиқ қилишдир.\nТаҳқиқийси икки қисмга бўлинади. Истидлолий(оят ҳадисларни чуқур ўрганиб ҳосил қилинган иймон) ва кашфий. Улар ҳам икки қисмга бўлинишади. Бири маълум бир чегарага борб тўхта ундан у ёғига ўтмайди. Уни “Илмул яқийн» дейилади. Кейинги қисми эса зиёдалашиш ва тараққий топишда чегараси йўқ. Мушоҳада қилиш бошланса уни “Айнул яқийн» дейилади. Зотий мушоҳада насиб бўлса “Ҳаққул яқийин» бўлади. Пайғамбарларнинг барчаларида “Илмул яқийн», “Айнул яқийн» ва “Ҳаққул яқийин» бўлган. Пайғамбарлар даражасида бўлмасада саҳобаларда ҳам бўлган. Бу нарса кофирларда ҳам бўлади, лекин улар вафот қилганларидан кейин бўлади. Аллоҳ таоло “Такасур» сурасида марҳамат қилади.\n1. «Кимники кўп» сизни машғул қилди…\n2. То қабрларни зиёрат қилгунингизча.\nЯъни ўлиб, қабрга киргунингизча кимўзарга бойлик тўплаш билан овора бўлиб, Аллоҳ таолонинг тоат-ибодатини эсдан чиқардингиз.\n3. Йўқ! Тезда биласиз!\n4. Яна йўқ! Тезда биласиз!\nҲа, тезда – ўлишингиз билан молу дунё кўпайтиришга, мансабга ўч бўлишга ва бола-чақа, ёру дўстга ружуъ қўйишга берилиб, Аллоҳ таолонинг тоат-ибодатидан машғул бўлишнинг оқибатини кўрасизлар.\n5. Йўқ! Агар аниқ илм ила билганингизда эди…\n6. Албатта жаҳаннамни кўрасиз.\n7. Ва яна албатта уни ишонч кўзи билан кўрасиз.\nҲа, ишонаверинг, жаҳаннамни ўз кўзингиз билан кўрасиз. Бу аниқ!\n8. Сўнгра ўша Кунда албатта неъматланишдан сўраласиз. («Тафсири Ҳилол» китобидан).\nРамазоннинг охирги ўн кунлиги\n17:17 / 08.06.2018 5556\n17:24 / 08.06.2018 2945\nКуфр келтирганлар осмонлару ер битишган бўлганини, бас, уларни очганимизни ва сувдан ҳар бир тирик нарсани қилганимизни билмайдиларми Иймон давоми...\n4861 21:41 / 12.02.2018\nКалимаи тоййиба энг пок калима ..Лаа илааҳа иллаллоҳу Муҳаммадур Росуулуллоҳ,Аллоҳдан ўзга илоҳ йўқ, Муҳаммад Аллоҳнинг Расулидир.2. Калимаи шаҳодат гувоҳлик давоми...\n261565 12:27 / 01.09.2018\nБарча нарса ўлчовлидир\n.Албатта, Биз ҳар бир нарсани ўлчов билан яратдик. ,Ушбу оятдаги .ўлчов, сўзининг икки хил шарҳи бўлиб, бири .қазои қадар, маъносини, иккинчиси .миқдор,, .ўлчов, давоми...\n8434 18:00 / 20.09.2021\n5112 17:11 / 17.02.2018\n986 12:45 / 28 апрель\n3149 05:20 / 10 апрель\n83063 11:58 / 10.10.2018\n100322 11:56 / 10.10.2018\n14173 16:57 / 17.05.2019\n12939 14:35 / 11.08.2021


Ахборот технологиялари ва коммуникацияларини ривожлантириш вазири ўринбосари Қаҳрамон Йўлдошев қишлоқ хўжалиги вазири ўринбосари этиб тайинланди.\nҚаҳрамон Йўлдошев қишлоқ хўжалиги вазирининг аграр соҳани жадал рақамлаштириш, қишлоқ хўжалиги ва озиқ-овқат хавфсизлиги соҳаларига замонавий ахборот тизимлари ва дастурий маҳсулотларни жорий этиш масалалари бўйича ўринбосари лавозимига тайинланди. Бу маълумотни Kun.uz'га вазирлик матбуот хизмати тасдиқлади.\nУшбу лавозим 24 феврал куни президент қарори билан ахборот технологиялари ва коммуникацияларини ривожлантириш вазирининг аграр соҳани рақамлаштириш масалалари бўйича ўринбосари ва унга бўйсунувчи марказий аппаратдаги 16 та штат бирликларини қисқартириш ҳисобига жорий этилган эди.\nҚаҳрамон Йўлдошев 1972 йилда Тошкентда туғилган. 2007 йилда Тошкент ахборот технологиялари университетини тамомлаган. Мутахассислиги бўйича телекоммуникация муҳандиси.\n2001–2013 йиллар давомида «Ўзбектелеком» акциядорлик компаниясида, 2013–2018 йилларда Вазирлар Маҳкамаси Ахборот тизимлари ва телекоммуникациялар масалалари ахборот-таҳлил департаментида турли лавозимларда фаолият юритган.\n2018 йилдан буён Ахборот технологиялари ва коммуникацияларини ривожлантириш вазирининг аграр соҳасини рақамлаштириш масалалари бўйича ўринбосари вазифасида ишлаб келаётганди.\nБундан аввалроқ Ўзбекистон қишлоқ хўжалиги вазирининг ўринбосари – Қишлоқ хўжалигида билим ва инновациялар миллий маркази бош директори лавозимига Алишер Тўраев тайинлангани ҳақида хабар қилинганди.


“Сизларни соғинаман!” - Дилбар Файзиева Биринчи каналдан қаерга ғойиб бўлганлигини тушунтирди Ўзбекистон янгиликлари\n“Сизларни соғинаман!” - Дилбар Файзиева Биринчи каналдан қаерга ғойиб бўлганлигини тушунтирди\n25 October 2019, 15:51\nЎзбекистон, Тошкент – Batafsil.uz ЯА. Аслида ўзбекистонлик бўлган Дилбар Файзиева Биринчи канал эфиридан қаерга кетиб қолганлигини изоҳлади. Batafsil.uz мухбири хабар беришича, бу ҳақида телебошловчи ўзининг Instagramдаги саҳифасида очиқчасига гапириб берган.\nРоссия телевидиниесида Ўзбекистоннинг энг таниқли вакиласининг таъкидлашича, унга телетомошабинлардан кўплаб саволлар келмоқда. Барчани унинг тонгги прайм-таймга қачон қайтиши қизиқтиради.\nФайзиева афсус билан таъкидлаганки, - “Мен қайтмайман ва ниҳоят буни сизга айтиш пайти келди. Ҳа, мен Биринчи каналдан кетяпман. Бу менинг қатъий ва англанган қарорим. Тонги эфир Дирекцияси билан жуда яхши хайрлашдик. Ҳеч қанақа шов-шувли сабаб бўлгани йуқ. Ҳаммаси оддий- ҳамкорликни давом эттириш учун имкониятлар топилмади холос». Дилбар “Доброе утро” (“Хайрли тонг”) дастурида ишлаган беш йиллик давр ажойиб тарзда ўтганлигини қўшимча қилди.\n“Мен севимли ҳамкасбларим – профессионал, меҳрибон ва эътиборли кишиларни жуда ҳам соғинаман. Ўзимнинг шўх бошловчи-шерикларим ҳам етишмай туришини биламан. Шуни билингки, Сиз бетакрорсиз”, - деб якунлаган телебошловчи.\nФайзиеванинг сўзларига қараганда, эндиликда у эркин сафарга отланади. Уни олдинда қизиқарли ва сермазмун онлар кутаётганлигига ишонади.


Тошкентда Malibu’дан ноодатий гиёҳванд воситаси топилди - UzNews.uz\nТошкентда Malibu’дан ноодатий гиёҳванд воситаси топилди\nИИО ходимлари 30 ёшли ҳайдовчининг автомобилидан “пирролидиновалерофенон” (синтетик наркотик) воситасини топган.\nИИВ ҳузуридаги Тергов департаменти хабарига кўра, жорий йилнинг 12 ноябрь куни соат тахминан 20:30 да Чилонзор тумани бўйича ИИО ФМБ ходимлари Чилонзор тумани 19-мавзеда хизмат олиб бораётган вақтида “Истанбул” дўкони олдида фуқаро 30 ёшли Ойбек Д. бошқарувидаги “Malibu” холислар иштирокида кўздан кечирилди.\nУнда олд йўловчи ўриндиғида полиэтилен пакет ичида кўк рангли кукунсимон модда ва 5 дона ҳар хил рангли пластмасса найчалар борлиги аниқланади.\nСуд-кимёвий экспертиза хулосасида, фуқаро Ойбек Д.дан олинган модда таркибида гиёҳванд восита “пирролидиновалерофенон” мавжуд бўлиб, унинг оғирлиги 0,25 граммни ташкил этиши, 5 дона пластмасса найчаларда ҳам “пирролидиновалерофенон” излари борлиги аниқланган.\nТаъкидланишича, “пирролидиновалерофенон” Ўзбекистонда муомалада бўлиши тақиқланган наркотик воситалар рўйхатида кўрсатилган.\nУшбу ҳолат юзасидан Чилонзор тумани бўйича ИИО ФМБ 1-сонли ИИБ ТБ томонидан Ойбек Д.га нисбатан Жиноят кодексининг 276-моддаси 2-қисми “а” банди билан жиноят иши қўзғатилган.\nЖиноят иши бўйича Ойбек Д. гумон қилинувчи тариқасида жалб қилиниб, ҳимоячи иштирокида сўроқ қилинган.


Туркия Бош вазири Трампни табриклади ва Гулен масаласини қўзғади » Ўзбекистон янгиликлари – Zamin.uz\nТуркия Бош вазири Бинали Йилдирим АҚШнинг янги президенти – Дональд Трампни ғалаба билан табриклади. Табрик сўзи билан бирга Йилдирим Фатҳуллоҳ Гулен масаласига ҳам алоҳида урғу бериб ўтди. Бу ҳақда “Qalampir.uz” сайти хабар бермоқда.\nБинали Йилдирим террорчи Фатҳуллоҳ Гуленни мамлакатга қайтариб беришларини сўради. Унинг айтишича, Гуленнинг ҳаракати Вашингтон ва Анқара муносабатларига салбий таъсир этади.\n“АҚШ тез орада Гуленни бизга топширса, аминманки, АҚШ ва Туркия ўртасидаги муносабатларнинг янги саҳифаси очилади”, дея Бинали Йилдирим ўз сўзини якунлаган.\nАввалроқ, Туркия Республикаси Адлия вазирлиги, қолаверса, Ражаб Тойиб Эрдўған расмий равишда Фатҳуллоҳ Гуленни қўлга олишни сўраб, АҚШга мурожаат этган.\nИстанбул суди эса Фатҳуллоҳ Гуленни қўлга олиш ҳақида аллақачон қарор чиқарган.\nХабарингиз бор, жорий йилнинг 15 июль куни Туркиядадавлат тўнтариши уюштирилган эди. Тартибсизлик юзлаб кишиларнинг бевақт ўлимига сабаб бўлди. Туркия президенти Ражаб Тойиб Эрдўған юзага келган вазиятда Фатҳуллоҳ Гуленнинг қўли борлигини маълум қилган. Ҳозиргача Туркия Республикаси фавқулодда вазият ҳолатида.\nТеглар: аминманки салбий вазиятда дея хабар муносабатларига


Қуръон мусобақалари катта экранларда онлайн намойиш этилади\nҚуръон мусобақалари катта экранларда онлайн намойиш...\n20.04.2018 20:09 0 1713\nЮртимизга файзу-барака бўлиб, халқимизнинг ихлосини орттираётган кўп босқичли Қуръон мусобақасининг сўнгги, ҳал қилувчи босқичи бир неча кунлардан сўнг бошланади.\nМусобақанинг республика босқичи Тошкент шаҳри Талабалар шаҳарчасидаги «Ёшлар маркази»да 21-24 апрель кунлари (йигитлар ўртасида) ва 25-26 апрель кунлари (аёл-қизлар ўртасида) ўтказилади.\nУшбу босқич мусобақанинг сўнгги, республика босқичи эканлиги ҳамда «Ёшлар маркази» саройининг имкониятларидан келиб чиққан ҳолда томошабинлар учун Қуръон мусобақаси жойларда катта экранларда тўғридан-тўғри олиб кўрсатилади.\nҚуйида мусобақа жараёни тўғридан-тўғри намойиш этиладиган масжид ва бошқа жойлар рўйхати билан танишишингиз мумкин:\nНукус шаҳридаги Имом Эшон Муҳаммад жоме масжиди.\nАндижон шаҳридаги Девонабой жоме масжиди.\nКогон туманидаги Баҳоуддин Нақшбанд ёдгорлик мажмуаси.\nЗомин туманидаги «Маърифатли» жоме масжиди.\nНавоий шаҳридаги Алишер Навоий жоме масжиди.\nНаманган шаҳридаги «Ёшлар маркази» биноси.\nСамарқанд туманидаги Имом Аъзам жоме масжиди.\nГулистон шаҳридаги «Гулистон» жоме масжиди.\nТермиз шаҳридаги Мурч бобо жоме масжиди.\nҚарши шаҳридаги «Кўкгумбаз» жоме масжиди.\nЗангиота туманидаги Зангиота жоме масжиди.\nФарғона шаҳридаги «Уммул қуро» жоме масжиди.\nУрганч шаҳридаги Охунд бобо жоме масжиди.\nТошкент шаҳридаги Шайх Зайниддин (Кўкча) жоме масжиди.\nТошкент шаҳридаги «Минор» жоме масжиди.\nТошкент шаҳридаги Ҳазрати Имом жоме масжиди.\nТошкент шаҳри. Аёллар учун:\n«Халқ истеъмоли товарларининг кўргазма-ярмарка савдоси республика маркази» («Ўзкўргазмасавдо»). Мўлжал: «Беруний» метро бекати.\nМусобақани жонли узатиш 9:00 дан 18:00 га қадар давом этиши белгиланган.\nЖамият 21/04, 11:20\nЖамият 15/04, 12:24


O‘zLiDeP раҳбари Актам Хаитов самарқандлик сайловчилар билан учрашди\nСайлов-2019 139 29.11.2019 16:30:28\nСамарқанд вилояти Ургут туманида Тадбиркорлар ва ишбилармонлар ҳаркати Ўзбекистон – Либерал-демократик партияси томонидан “Янги Ўзбекистонни биргаликда қурамиз” шиори остида тарғибот тадбири ўтказилди.\nТадбир давомида Ургут тумани ҳудудидан Олий Мажлис Қонунчилик палатаси ва маҳаллий Кенгашларга O‘zLiDePдан кўрсатилган номзодлар сайловчилар билан учрашди.\nТадбирда O‘zLiDeP Сиёсий Кенгаши Ижроия қўмитаси раиси Актам Хаитов иштирок этиб, 70-Ургут ва 71-Қоратепа сайлов округларидан Олий Мажлис Қонунчилик палатасига кўрсатилаётган номзодлар Ғайрат Абдиев ва Наврўз Ризаевларнинг дастури ҳақида йиғилганларга тушунчалар берди.\n“Ўтаётган ҳар бир кун бизни Олий Мажлис Қонунчилик палатаси ва маҳаллий Кенгашларга бўлиб ўтадиган сайловларга тоборо яқинлаштирмоқда. Ўзбекистон ўз тараққиётининг янги – миллий юксалиш, халқимизнинг ҳаёт даражаси ва турмуш сифатини ҳар томонлама юқори босқичга кўтариш учун дадил қадам қўймоқда. Барча соҳаларни модернизациялаш, инсон ҳуқуқ ва эркинликлари, қонун устуворлигини таъминлаш асосида Ўзбекистоннинг янги, демократик қиёфаси яратилмоқда. Бугунги кун депутати жамиятдаги муаммоларини ҳал этишда, фаровон ҳаёт қуришда хокимият ва халқ ўртасидаги хақиқий кўприк вазифасини ўташи керак. Шу нуқтаи назардан, O‘zLiDeP номзодлари сайланса ана шу эзгу мақсадларни амалга оширадиган ҳақиқий халқ ноиблари бўлишига ишонаман. – дейди O‘zLiDeP раҳбари А.Хаитов.\nТадбирда сўз олган Олий Мажлис Қонунчилик палатаси ва вилоят, туман Кенгашлари депутатлигига номзодлар бўлажак сайловлар бутунлай янгича муҳитда ўтишини айтиб, сайловолди дастурида белгиланган вазифалар, уларни қандай амалга ошириш ҳақида атрофлича маълумот беришди.\nТадбир доирасида O‘zLiDeP раҳбари А.Хаитов бошчилигидаги партия фаоллари Ургут ЭИЗдаги 250 нафар ишчиларни бирлаштирган “YEC-gilam”МЧЖ ва 300 ишчи ўринга эга “Аgro DRIED FRUITS” МЧЖ қошидаги пайпоқ ишлаб чиқариш цехида бўлди.\nКуннинг иккинчи ярмида “Agromir-Samarkand” қўшма корхонасида 68-Самарқанд сайлов округидан Олий Мажлис Қонунчилик палатаси депутатлигига номзод Абдулла Асланов сайловчилари билан учрашди. Тадбирда А.Хаитов сўзга чиқиб, O‘zLiDePдан кўрсатилаётган барча номзодларга катта ишонч билдириши ва келгусида халқ учун хизмат қилишини алоҳида эътироф этди.\n- Партия Сиёсий Кенгаши раиси номзодларни қўллаб-қувватлаб, сайловчилар билан учрашувларида иштирок этиши бизга қанот бағишлайди, деди тадбирда халқ депутатлари Самарқанд туман Кенгаши депутатлигига номзод Акбар Маҳмудов. - Ўйлайманки, бундай тарғибот тадбирларидан сўнг партиямиз номзодлари кўпчилик овозни олиб, сайловларда катта фарқ билан ғалаба қозонади.\nТадбир сўнггида иштирокчиларни қизиқтирган саволларга партия вакиллари томонидан батафсил жавоб қайтарилди.


Qalampir.uz - “Тashkent city”даги ҳар гектар ер 2 млн АҚШ долларидан сотилган. Бу пуллар қаерга кетди?\n17:34, 01.02.2019 Жамият\nКейинчалик таклиф қилинган 12 компания лойиҳалари қабул қилинган.\n“Тashkent city” халқаро ишбилармонлик марказининг қурилиши лойиҳаси учун турли вазирликлар, давлат ва бошқа ташкилот раҳбарларидан иборат 17 кишилик ҳайъат кенгаши тузилган.\nУшбу марказ қурилишининг тузилиши ҳамда лойиҳанинг моҳияти ҳақида “Тashkent city” лойиҳаси қурилишига бағишланган биринчи матбуот анжуманида баён этилди.\nЎзбекистонда илк бор ердан фойдаланиш ҳуқуқини пулга сотиш, кейинчалик эгалик қилиш ҳуқуқини бериш чет эллик инвесторларни жалб қилишда энг катта омил бўлиб хизмат қилди ва 1 гектар ер майдони 2 миллион АҚШ долларига баҳоланди. Бу қиймат айни ҳудуд ўрнида бўлган Ўқчи ҳамда Олмазор маҳалла фуқароларини кўчириш, уй билан таъминлаш, хонадонларини бузиш, ободонлаштириш ишлари, ернинг умумий харажатлари ҳамда “Тashkent city” таркибида бутун республика ҳудудида ягона ва ўзига хос бўлган боғ ташкил этиш харажатларига пропорционал даражада келиб чиқилган ҳамда келиб тушган маблағлар айни мақсадларда сарфланмоқда.\nРасмийларнинг берган маълумотларига қараганда, “Тashkent city” лойиҳасини қуриш бўйича 730 ортиқ сармоядорлар билан музокаралар олиб борилган, аммо биринчи ярим йилликда бирорта ҳам инвестор лойиҳага ишонч билдирмаган. Кейинчалик таклиф қилинган 12 компания лойиҳалари қабул қилинган.\nЕрларни бундай услубда сотиш орқали “Poytaxt city” намунасида республика бошқа ҳудудларида ҳам айни “city” лойиҳаларни ишлаб чиқилишига асос бўлди. Бу ҳақда Тошкент шаҳар ҳокими Жаҳонгир Ортиқхўжаев шундай изоҳ берди:\n“Мана ҳозир “Yunusobod city” лойиҳаси тўлиқ тайёр бўлди, ҳозирда инвесторларни жалб қилиш масалалар кўриб чиқилмоқда. Ҳар бир фуқаро, маҳаллий ва хорижий компаниялар ушбу лойиҳаларда инвестор бўлиши мумкин. Тошкент шаҳар ҳокимлигида ҳафтанинг ҳар шанба куни ишлаб чиқарувчилар ва инвесторлар учун “очиқ эшиклар” куни ўтказилиб келинмоқда. Бундан ташқари, www.cibc.uz сайтида лойиҳа доирасидаги барча маълумотлар тўлиқ жойлаштириб борилмоқда”.\nТеглар:Тashkent city Жаҳонгир Ортиқхўжаев\n18:35, 01.02.2019 21 393\n15:36, 02.01.2019 6 488


Бухоро сафари: Такрорий экинларни етиштиришда экологик соф технологиялар - Уч илдиз\nБухоро сафари: Такрорий экинларни етиштиришда экологик соф технологиялар\nby Тўлқин Эшбек · 29.06.2016\nҲаётимиз файзи, турмуш фаровонлиги, дастурхонларимиз кўрки мева-ю сархил савбзавотлар билан!\nНоз-неъматлар билан лиммо-лим дастурхонга қўл чўзаётганда иштаҳани қитиқлаётган ҳар бир кўкат, сабзавот ортида қанчадан-қанча машаққатли меҳнатлар ётганини ўйлаб ҳам ўтирмаймиз. Нари борса, дастурхонга дуо қилаётганда “деҳқоннинг қўли дард қўрмасин”, дея олқишлаб қўямиз.\nБу борада аслида олимлар – ақл, деҳқонлар – билак эканлигини ва ана шу АҚЛ+БИЛАК ҳосиласи – бебаҳо ноз-неъматлар бўлишини англаб етган кишигина кимга қандай дуо қилиш зарурлигини ўзгача ҳис этаркан.\nМирзо Улуғбек номидаги Ўзбекистон Миллий университети Биология факультети профессори, биология фанлари доктори Лазиза Ғофурова “Бухоро вилояти тупроқ-иқлим шароитида такрорий экинларни етиштиришда экологик соф технологиялар” мавзусида ўтказиладиган дала илмий-амалий кўргазмали семинарга таклиф этганида “тадбир дастурини” ўқиб, бу мақолани қай тарзда қоғозга тушуришни хаёлан “пишитиб” қўйгандим.\nЮрган дарё, ўтирган бўйра, деганларидек, заҳматкаш биолог ва тупроқшунос олимларнинг саъй-ҳаракатларини Бухоро вилоятининг бепоён далаларигача бориб кузатгач, фикрим тамомила ўзгариб кетди…\n(Давомини бир неча соатдан кейин ўқийсиз. Сайтимизни кузатиб боринг).\nУшбу мавзуда ЎзА мухбирининг қуйидаги мақоласи ёритилди:\nДеҳқончилик ва экологик технологиялар\nБухоро туманидаги “Маданият Муҳаммад Исмат” фермер хўжалигида Бухоро вилояти тупроқ-иқлим шароитида такрорий экинларни етиштиришда экологик соф технологиялар мавзусида илмий- амалий семинар ўтказилди.\nЎзбекистон Республикаси Олий Мажлиси Қонунчилик палатасининг Экология ва атроф-муҳитни муҳофаза қилиш масалалари қўмитаси ҳамда Экоҳаракат депутатлар гуруҳи, вилоят ҳокимлиги ва қатор ташкилотлар ҳамкорлигида ташкил этилган тадбирда Президентимиз раҳнамолигида ерларнинг мелиоратив ҳолатини яхшилаш, тупроқ унумдорлигини ошириш, қишлоқ хўжалиги маҳсулотлари етиштиришни кўпайтириш борасида кўрилаётган чора-тадбирлар юксак самаралар бераётгани таъкидланди. Мамлакатимиз олимлари томонидан ердан оқилона ва самарали фойдаланиш, тупроқ унумдорлигини оширишда агробиологик усуллар, маҳаллий биопрепаратлар ва янги органик ўғитларни қўллаш борасида кенг кўламли изланишлар олиб борилмоқда.\nБухоро вилояти тупроқ-иқлим шароити бир мунча мураккаб бўлиб, бу ерларнинг мелиоратив ҳолатини ўрганиш, агрофизик, агрокимёвий, биологик хоссаларини комплекс тадқиқ этиш асосида янги технологиялар ишлаб чиқишни тақозо этади. Тадбирда тупроқ унумдорлигини янада оширишда микробиологик биопрепаратларни қўллаш, иқлим ўзгариши жараёнида тупроқни муҳофаза қилишда ресурстежамкор агробиотехнологияларни жорий этиш борасидаги изланишлар ва эришилган ютуқлар хусусида фикр алмашилди.\n“Маданият Муҳаммад Исмат” фермер хўжалиги вилоятдаги кўп тармоқли йирик хўжаликлардан. Пахта ва ғалладан ҳар йили мўл ҳосил етиштирилаётир, чорвачилик ҳам сердаромад соҳага айланмоқда. Хўжаликда ҳосилдорликни ошириш борасида амалга оширилаётган ишлар иштирокчиларда катта қизиқиш уйғотди.\nТупроқ унумдорлигини оширишда такрорий экин сифатида юқори ҳосил берадиган мошнинг аҳамияти катта. У тупроқни азот билан бойитиши баробарида ер структурасини ҳам яхшилайди. Хўжаликда яқинда ғалладан бўшаган 20 гектар майдонга мош экилди.\n– Олимлар билан мулоқот ғоят фойдали бўлмоқда, – дейди “Маданият Муҳаммад Исмат” фермер хўжалиги раҳбари Муҳаммад Аҳмедов. – Бизда катта майдонларда мош етиштириш тажрибаси етарли эмас. Шу жиҳатдан олимларнинг мош парваришлашнинг ўзига хос технологияси ҳақида маслаҳат ва кўрсатмалари амалий ишимизда қўл келади.\nТадбир доирасида иштирокчилар Бухоро туманидаги “Арбоб Ботир”, “Дилноз ўғли Абдухалил” ва “Бафо Мардон Шариф” фермер хўжаликларида олиб борилаётган илмий-тадқиқот ишлари билан ҳам танишди.\nЛотин алифбосини ислоҳ қилиш бўйича якуний хулосага келинди: тўртта ҳарф ўзгарди, «нг»дан воз кечилди\nNext story Қадами қутлуғ марафончи\nPrevious story Кафедралар тақдимоти


«Бозор дунё» ёҳуд эрини ўзгага никоҳлаб берган аёл изтироби (1-қисм) - Zamin.uz\n14:55 / 04.10.2018\n«Бозор дунё» ёҳуд эрини ўзгага никоҳлаб берган аёл изтироби (1-қисм)\nКишига насиҳат қилмоққа замоннинг ўзи кифоя қилади. Ҳадисдан.\nБозор. Қисқа муддат тин олган бу марказий бозор сўфи обдаста кўтармасдан яна жонланди. Унинг чор тарафига турли хил ғийқиллоқ, эски машиналар алағда-жон етиб келиб, инқиллиб жон таслим қила бошладилар. Ҳозирда кучга тўлган, навқиронлик кезида автопоезд деганлари аллақачон дарвозалар ёнига тирбанд бўлган. Кабиналаридан афт-ангори гезарган, аёз ютиб қалтираётган кимарсалар тўну фуфайкаларга бурканиб, қимтиниб, ҳамон ерга тушишга юрак бетламай ўлтиришибди. Сон-саноқсиз аравачалар елка суриб, улоқ талошига қисталанг, маст-аласт отлардай димланмоқда. Улгуржи савдо авжланяпти. От кимники — минганники, хўрда кимники — урганники, лош кимники — тортганники, қоп кимники — сурганники… Калтак — ғўраники, пул — тўраники… Бозор дегани шу — торт-торт дунё…\nҚаердан бино бўлди шунча оломон, худди ердан потирлаб чиққан қўзиқориндай одам босди бозор атрофини… Аксарият болалар, аёллар… Бозор ён-веридаги дўконлар, чойхоналар, ошхоналар ичи ғиж-биж одам эканми, осмондан ёққан қумурсқалардай тўлдирди гўшаларни. Кўзини ишқалаган, керишган, йўталган, оғзи йиртилай деб эснаган аҳли замона айни шу ерда. Кетига совуқ сув уриб келганлар чорсисини ёзади, юзини ҳўлла-ганларнинг кўзлари олазарак. Кимдир нон кавшайди, ошқозон ҳам бирга уйғонган бўлса нима қилсин, балки олдинроқ уйғонгандир… Оғзига нарса тиқаётганларни кўрган файласуфнамо сўзамоллар «буни қаранг-а, хайрият, одамнинг қорнини ҳам молникидай қилиб қўймаган экан, еб турса нима бўларди-а?» деганча мия чарх-лайдилар. Ғафлат уйқусидан уйғонасолиб, оғзига заҳри қотил тиққанларни айтмайсизми? Аллақачон ўрама қоғоз-ларда эриган нослар ахлат каби оқмоқда. Ҳализамон шаҳарга жон кириб, наъраси тезлашиб боряпти.\nМаълум фурсат кечгач, бозорнинг ичига одам тўлқини денгиздай ёпирилди. Нимранг тун тонгга ўрин бергиси йўқ. Одамлар «виз-виз». Кўр эр-хотин етаклашиб, бирида рубоб, бирида чилдирма, ўз ўрнига шошилган. Хотин овоз чиқариб, томоғини синаб кўради. Эри рубобни ҳали тўрвасидан чиқаради, ҳали солади. Тиланчилар қўл ва елкаларини уқаламокдалар. Паттачилар қўлларини улардан-да ўтказиброқ қашишади. Дошқозон қайнашга келмоқда. Тунда яхши ухлаган ёхуд кечани оромбахш ўтказган кишиларнинг кайфи чоғ, харидор чорлаб, сайраб, гувиллаб осмонга ўрлаётган дошқозон товушига сайқал беради. Гувиллаган бу сасга янги ёпилган нонлар-нинг анвойи ҳиди, ҳамон уйқусираётган болаларнинг гўшткуйди тандирларига ёқиб юборган ўтидан кўтарила-ётган қора тутун, кабоб кўралардан буруқсаётган ўткир ҳидли оқ тутун, бир томондан нос, иккинчи томондан балиқ сассиғи омухта, аллақачон бурун ва томоқларни карахт этди. Жой талашиб, ёхуд дафъатан кириб қолган нотавон деҳқоннинг қопини тортиб жиққамушт бўлаётган, овози ўткир, оғзи шалоқ бозорчи хотинларнинг шанғиллаши, саҳармардонда айримларга нохуш бўлсада, бу ҳолга кўникиб кетган бозор аҳлининг ғайратини қўзға-моқда эди.\nКаниза автобусдан тушди, автобус ўлгур ҳам эрининг қучоғига михланган очофатларнинг касрига кеч етиб келди. У жойига шошилди. Уч кундан бери кечки помидор сотади. Тузловчилар кўп. Ҳозир, шу харидоргир. Кечагина картошка сотаётган эди, картошкачилар бозорни босиб кетди. Шунча торозидан урмасин, тўртта нонга пул чиқмайди. Одамларнинг ҳам чўнтаги қуриб қоляптими, ким билади, сотувчи мингта, олувчи битта. Кечга қолганига куйиниб, елка кураги тортишиб, қақшаб турганига қарамай, жойига етиб келганда, бироз кўнгли таскин топди. Шериги — шаҳарлик Салима опа, яхши, улгуржи помидордан унга ҳам олибди. Яшикларни жой-жойига қўйиб, помидорларни кўздан кечириб, сотишга тайёрлар экан, энгашса, турса, кураги муз, тортишиб, чўғ босишни хоҳлаётганди. «Эркакларни ер ютиб кетса бўлмасмикин-а? Ишинг бошшингдан қолгур, пайпасламай ўл, алкаш, эшшак… Ёз, иссиқ бўлса ҳам гўрга экан».\nКаниза оёғининг музлаганини хис қилди, чапига таяниб, ўнгини номига ердан узди. Барибир, оёғи муз қотарди. Шиппаклар иситармиди? Шундай совуқда махси зўрға илитар. «Яримта нон топиш қўлингдан келмайди, қорнинг очтўқ, падари лаънат». Сувни сал илитиб ювинай деса, ўт ёқиш керак, афтобусга кеч қолади. Битмаган, янги уйининг тешикларидан изғирин «салом» деб туриб-ди. Совуқ ич-ичига ўтиб кетди. Ошиқмай ер ютсин қай-нона-қайнотасини ҳам, битмаган уйга ҳайдашди. Ановининг юриши шу — юрмайдиган, ўлакса машинасининг тагидан чиқмайди…\n— Ҳа, эгачи, нималар деб шивирлаяпсиз? — хаёлини бўлди шериги Салима опа.\n— Нима, хўжайин…\nКаниза елкасининг оғриғига карамай сал илжайди.\n— Сиздай хотинни қўйиб қўярмиди, жонидан? — ха-ёлида бир нарсалардан таъмаланиб сўз қичади Салима. — Вой-ей, шундоқ пулдор бойваччаларнинг арзанда хотини бўладиган одам қишлоқда бола-чақа боқаман деб юрсангиз-а?\nКаниза, яна кечаги гапини бошлаяпти бу хотин, деб ўйлади-ю, кеч қолганда помидор олиб қўйгани боис қаттиқ теккиси келмади. Ҳозир Канизанинг хаёли бошқа нарсаларда эди. Қачонгача бундай бўларкин? Пул топиш кунданкун оғирлашиб кетяпти. Кузнинг охирги ойига ўтилди. Мактабга борадиган икки боласининг устига зўрға амалтақал нарса топиб беришди. Уйдаги бор нар-са — мевачеваю сабзавоту нима қўлга кирса қолмади. Ҳатто бир-икки қоп қишга асрашга ёйиб қуритилган пиёзни ҳам сотди. Энди, бу ёғи нима бўлади? Анов ер юткур, кўчакўйда лақиллаб гап сотгани-сотган. «У ёқ-бу ёққа кетаман» деб бир йилдан бери бошни оғритади. «Кетишга ҳам пул бўлиш керак-ку» дейди, санғигани-санғиган. Чўлда шерикчиликка ер экаман, дея ёз бўйи юрди, охири қовун-тарвузнинг палаги ўлиб кетганини баҳона қилиб қутулди. Ўша ёқдан келтиргани ярим прицеп сариқ сабзи бўлди. Мана, бир йилда топгани. Бу ёкда уч хона олди айвон қилиб бошланган уйнинг полсиз бир хонасида ўтиришибди. Қиш келяпти, ҳали печка ўрнатилгани йўқ.\nКаниза бозорчиликни ўзича бошламади. Қимирламаса, тиришмаса — очдан ўлишар, агар? Сут-қатиқ сотиб юрганларга қўшилди. Тайёр автобус. Маҳалланинг сутқатиқчиларини ташийди. Мана, шу йил ёзигача елкала-ри майишиб, домлар орасида сут-қатиқ, тухум сотди, бақира-бақира томоғи қирилди. Бири икки бўлмади. Шерикларининг гапига қараганда, олдинги йиллар туппа-тузук пул топиш мумкин экан, борган сари, айниқса, бу йил қурғур сут-қатиқ ҳам ўтмаяпти. Юриб-юриб Канизанинг оёқларидаги кийими тўзиди, топгани, сут-қатиқ эгаларининг пулини бергач, нон пулидан ошмайди. Автобуснинг кираси ҳам малол келадиган бўлди. Шуни сездими, Саттор ошқовоқнинг ўғли Мутал ҳайдовчи бир куни автобусда якка қолганда нима дейди денг, шилқим, ўл, кечаси чиқиб турса, бепул юрар эмиш, бетингдан бузулгурни гапини қаранг!\nБу иш бўлмади. Каниза ўзини бозорга урди. Бозорни уйидан, ҳовлисидан чиқаётган нарсаларни сотишдан бошлади. Бир ҳафта деганда, бозорчиликнинг ҳадисини олди, пасту баландини ўрганди. Бу ерда талашиб-тортишиб кун кўрар экансан, ҳалол-ҳаром демас экансан, алдасанг сеники, алдамасанг бировники экан. Харидоргир молга от, пулга чанг солар экансан. Кўзинг ўйнаб, биров олаётган пулга суқинг кирадиган бўлиб қоларкансан. Сен билан савдолашган хира одамларни, закончиларни ўлдиргинг келаркан, ўзинг сингари бозорчиларга Худо уришни тиларкансан, бировнинг чўнтагидаги мўмай пулни кўрсанг эсинг оғаркан, анча-мунча ҳаром-харишнинг фарқи қол-мас экан. Ўзингни сотворгинг келади баъзан. Сотаётганлар йўқми, сотишяпти ҳам… Ўша мақтанчоқ, беҳуда ўзига ишониб, бино қўядиган, иккита темир тишидан бошқаси сап-сарғайиб кетган, носдан оғзи буруқсаб турадиган ўлаксанинг қучоғида юрибдида, гул юзини сарғайтириб… Бу ерда қош-кўзини сузаётганлар қанча? Ҳўв анови сўтак ҳозир ёнига яна келади. Қараб-қараб қўйяпти. Уй олганмиш. Яқинда машина олармиш. Каниза хўп десаёқ бўлди, дунёнинг у четига ҳам кетаверармиш. Топгани Канизаники эмиш. «Давай» деса бозорда ҳар куни топган пули Канизаники. Гўлайиб туриб, «хотин, бола-чақам йўқ» дейди. Шу ерларда ивирсиб, ковак-кандикларда ётиб юради. Хотини кўз ёши қилиб, рўмоли учини тишлаб, пул олиб кетиб туради. Ёлғонни ямламай ютади, ер ютгур. Узокдан хотини майшайиб, оқсоқланиб кўринди дегунча, уни бир четга тортади, алдаб-сулдаб жўнатади. Э, бунақанги афирислар, тайини йўқлар тўлиб ётибди атрофида…\nЭркакларга ҳайрон қолади. Ғами пулда, кўзи олма теради. Шундай яратган эканда. Ана, суллоҳ яна шу ёққа юрди. Каниза тескари бурилиб олди. Елкаси бўйин аралаш санчди, бўйни толганга ўхшарди. Ишқилиб, калласи бурилмай қолмасайди? Қорни очиб, кўнгли озди. Суллоҳнинг етиб келганини ҳис қилиб, Салима опа томон силжиди. Яхши, анов йўл-йўлакай бир таниши билан кўришиб, гаплашиб қолди. «Ўша олиб кетса эди», барибир суллоҳ келди, прилавкага таяниб:\n— Қалай энди, қора мағизим, хўжайин яхши экан-ми? — рашкнамо гап учирма қилди.\nКаниза индамади. Унинг ўрнига Салима:\n— Куёв деган шу маҳалда қуруқ сафсатага келадими, уят-е, — деди ва Канизани туртди. — Келинни қорни сурнай чаляпти.\n— Ие, ие, ана холос. Тўғри айтасиз. Калла қурғур ишламайди-да, — дея бурилди суллоҳ. — Ҳой бола, обке пиражкани бу ёққа.\nБола шу заҳоти етиб келди.\n— Бешта пиражка бер, — деди у, — қанчадан ўзи нархи?\n— Картошкали, йигирма беш сўмдан.\n— Мунча қиммат қивординг? Бўпти, пулини ҳали оласан…\nБола кўнмади. Тирхашлик қилди.\n— Ҳой бола, ҳў-ў-на жойим, биласан-а? Ўша жойга ўт, бераман, — деди суллоҳ ва Канизага пиражкаларни узатди, биттасини ўзи оғзига солди. — Ейверинглар, менга битта бўлади, ҳали қулинг ўргулсин қўй ёғида шўрва ичганман, икки порси манти ҳам едим. Узиям уч чойнак чой ичдимми?..\nСалима билан Каниза икки донадан пирожкани зумда еб қўйдилар.\n— Ҳой, куёв, — деди ҳазилга олиб Салима тағин. — Келинга совуқ ўтиб кетибди, оёғидагини қаранг, қанақа куёвсиз?\n— Хих-хих-хих… Сўлаҳмон, пуллари тахмон, сувга пишгандир-да?! — Сўтакни узоқ йўтал тутди, охири қизариб-бўзариб, бўғилган овозда йўтал аралаш: — Оббера-миз, прансузскийсидан, сонларига ўт қалаворадиганидан…\nСуюқ суҳбатга харидор чек қўйди. Салима ўн кило помидор сотди. Суллоҳ Соли сариқ анча вақт ишшайиб турди, сўнг кетди.\n— Оғзингдан сувинг келмай ўлсин, — деди Салима ва афти буришган Канизага ўгирилди, — инкубассани ўйлаяпсизми, бир қарорга келинг энди. Юрасизми, кам-бағал бўлиб, пулни тагида қоласиз. Бозорни елкамнинг чуқури кўрсин деб, яйраб-яшнаб, ками кўстингизни битириб оласиз. Ҳомиладор бўлганингиздан кейин ҳар куни пул олиб турсангиз ҳам бўлаверади. Қийинчилиги тўққиз ой экан, туғасиз, топширасиз, ҳеч нарса бўлмагандек кетаверасиз. Хурсандчиликларидан пулу тиллога кўмиб ташлашади сизни. Эру хотин ўзи хоҳлаганидан кейин ўйланиб ўтирадими, одам? Ўзлари боқишади, туғиб берсангиз бўлгани. Хотини Нозимахон жуда эсли хотин. Ён қўшним-да. Ўн уч йилдан бери фарзанд йўқ. Бормаган, қаратмаган жойлари қолмади. Айб хотинда. Эру хотин апоқ-чапоқ. Ажрашгани кўзи қиймайди. Вой, ўшандоқ уй-жойларни биров ташлаб кетадими-я?! Бўй етган қизим бўлганда, дод десаям, вой десаям ўраб-чирмаб олиб кириб берардим. У болани кўнгли нозик. Эрини айтяпман. Пул демаган, обрў демаган, машина, улфат-дўст ўшанда. Профессорни боласи-да. Ўнтами, йигирматами магазини бор, заправкасиям битди. Пулга кўмиб қўяди сизни. Нима, бирга яшармидингиз? Никоҳлайди, беш-ўн кун ров бориб-келиб турасиз, қарабсизки, ёпишади-қолади. Кейин кетоврасиз, туғиб берсангиз бўлди-да, пулни тагида қоласиз…\n— Мендан бошқа қуриб кетибдими, Салима опа? — деди Каниза бошини бир ёққа ташлаб чўзиниб, бўйин оғриғи азобида, аслида у бу гапларга ишонмасди…\n— Вой Канизахон, сиздан бошқасига унайди дейсизми, у жуда карранда, бой, нима деяпсиз? Сизга билдирмай неча марта кўриб, зўрға кўнди, — гўё зардали хулоса ясади Салима. — Бахт қушингизни учирманг… Камбағални бекорга камбағал қилиб қўймайди, ўзи. Оёғининг тагида тилло турса тепалаб ўтади.\nКузнинг куни қисқа. Яхши, помидорлар сотилиб бўлди. Салиманинг пулини берди. Ўзига саккиз юз сўм қолди. Каниза тўртта нон олиб, автобусга ўтирди. Оғриқ энди бутунлай белидан бўйнигача ўраб олди. Автобус «диқ» этди, жони зирқиллайди. Иўл ҳам бир узайиб кетдики, бора сола ётиб олади. Нон олди. Овқатга ёғ ҳам йўқ. Бир гап бўлар.\nЎғли ва қизи кўчада ўйнаётган экан. «Нон» деб югу-ришди.\n— Уйга кирайлик, — деди қизига, — тўртта нонни еб бўлишдингми? Ё ҳамма болаларга бўлиб бердиларингми?\nХалтасини ушлаб кирган қизига нон ушатиб берди. Ўғлига ҳам. Ўзи тўшакка ёнбошлаб қолди. Бир оздан сўнг дилдираб исимагач, ўғлига:\n— Бор, ёғ баклашкани олиб келчи, — деди, — ўла, бир ҳўплам қолган бўлсин, ишқилиб…\nИдишни қоқиштириб, елкаларига суркатди. Хонадаги совуқ суягини зирқиратарди. Тез кийиниб ўраниб олди. Яхши, улгуриб қолди, ўранаётганда чироқ ҳам ўчди. Ён-верига болалар чўзилди.\nЯрим кеча эди чоғи, эри келди. Эшик олдида оёғини қоқди ва ичкарига кирди.\n— Ҳей, овқат қилдингми? бурчакдаги қозонни очиб кўрди у, тимирскиланиб нон топди-да, кавшашга тушди.\nУхлаб-ухламай, жони ором топмаётган Каниза аламини ичига ютди. Тишини-тишига қўйди. «Бу аблаҳ билан яшаб бўлмайди. Ажрашиш керак. Иккита боласи бўлса боқиб олади, барибир ўзи боқяпти. Падар лаънати юргани-юрган. Бир мундоқ эркак кишига ўхшаб ғам еса экан? Анов фалончиларни эри туппа-тузук топиб-тутишяпти-ю? Гап сотмай ергина ютгур! Қорни тўйса бўлгани. Қаёкдан ҳам шунга тегди? Онаси-да, нариги маҳалла, кўзимни олдида бўлади, деб қилди, уни шу ҳаромхўрга. Ака-укалари туппа-тузук, бу эса носқовоққа нос борми… Ҳе, ўл! Ергина ютсин сани. Ҳали кўрасан, шаҳарга кетиб, йўлимни топиб кетмасам, отимни бошқа қўяман. Очдан ўлиб ҳам кетасан ҳали мен бўлмасам…\nСалима опа ўлгур ҳам ҳадеб инкубасса, инкубасса демасдан тузукроқ одам топса, ўшани этагини ушларди. Уни ҳам топган гапи шу. Қуриб кет. Инкубассанг бошшингдан қолсин. Никоҳ ўқитармиш, бола бўлгунга қадар бирга ётиб юрармиш, кейин туғиб бериб, кетаверармиш… Катта тўлайди, дейди. Нимани тўлайди? Ҳозир ҳамма эркак бир гўр, алдаса бўлди. Ҳузурингни кўриб олса ҳисоб. Афирисдан кўпи йўқ ҳозир. Анов сўтак ҳам шо-липояга бир сув қўйиб олса, бўлгани. Кўзлагани шу. Битта мардига учраган эди-ю, қўлдан чиқарди. Ёнидаги пиёзчи жувон уриб кетди.\nҚимир этса жони оғриб, тонг оттирди. Бозор бормаса бўлмайди. Нима еб, нима ичишади? Тишини-тишига қўйиб уйдан чиқиб кетди. Бозор яна шу. Гувиллагани-гувиллаган. Кечгача помидор сотди. Охири бир яшик қолди. Салима опа тез тугатди. Тушдан кейин уйига кетди. Негадир, у қайтиб келди. Бу пайт Каниза галстуклик хира билан олишаётган эди. Хира бир яшик охирги помидорни халталарига бўшатиб, юз сўм бериб кетяпти. «Тўхтанг, нима деяпсиз? Ўрнига қўйинг» деса, «Бозордан йўқотаман», эмиш. Ие, ўзинг кимсан? Дўқ-пўписа билан қанақадир книжка кўрсатиб халта тўлдирасан, ярамас. Салима опа қўшилгач, охири галстукли шляпа помидорни ербурун тўкиб ташлаб, «Эртага бозорга кириб кўргин…» дея дўқ урганча тупуриб кетди. Ка-низанинг елка оғриқлари ҳам унутилди. Қарғана-қарға-на помидорларни яшикка териб солди. Қани, битта одамнинг раҳми келса. Яхшиям, шу Салима бор.\n— Ўзингизни босинг, бу ифлоснинг тирикчилиги шу.\n— юпатди уни Салима, паттачилардан ҳам олади, бозор-қўмга харажат қилдиради, ер юткур!\n— Чатанағини кериб қўяман, энди келсин. Қўрқадиган энасини қорнида! — ҳамон овозини пастлатмасди Каниза.\n— Бунақалар кўпайиб кетди, — хулосалади Салима.\n— Келинг энди, бошини ўзи есин, парво қилманг, — дея халтасидан янгигина аёллар этигини чиқарди.\n— Ёмғир, ҳавони қаранг, мана буни кийиб олинг, шу ҳавода шиппакда юриб бўладими, рангингизни кўринг…\n— Нимага кияман? Ким берди буни?\n— Кий дегандан кейин кийсангиз-чи?! Худони меҳрибончилиги. Қўшним берди. Нозимахон ҳали оёғингизни кўриб кетган экан. Шунақа, сизга билдирмай хабардор бўлиб туради. Худо деган қиз экансиз. Кундошингиз бирам меҳрибон. Ўз қўли билан кўтариб чиқибди. Мана бу жемперни ҳам кийиб олинг, — Салима яна бир оҳорли, қалин, қишда ҳам кийса бўладиган узун товус суратли жемпер чиқарди. — Ҳали шошмай туринг…\nЭтикни кийган Каниза жемпер енгига қўл тиқаркан, оёғининг шу заҳоти илиганини ҳис қилди. Ён-веридаги бозорчилар Салимага:\n— Синглингизни ясатяпсизми, ҳа, куёв топдингизми, дейман, — дея ҳазил-мутойиба қилишди.\n— Ҳа, ўзим камманми, анча-мунча куёвдан, — жавоб қилди Салима.\n«Қутлуғ бўлсин» кўпайди.\n— Энди, — деди Салима ёнидан пул чиқариб санар-кан, — бир, икки, уч… Манг, ўн минг пул, эгачи. Бу ҳам сизга. Қани, қўлингизни кўтаринг. Худо бизга ҳам берсин.\nКаниза пулни дарҳол олди.\n8-08-2018, 14:14, Ҳаёт тарзи\nҲаж афзалми ёки уйланиш?\n27-02-2018, 22:20, Ҳаёт тарзи\n17-01-2018, 14:04, Ҳаёт тарзи\n“Напалеон”нинг тарихини биласизми?\n30-10-2017, 09:26, Ҳаёт тарзи\nТушлик дастурхонингизга муздай десерт — тарвузли торт\n7-08-2017, 17:04, Ҳаёт тарзи